qundao/data-zh-poetry huggingface dataset:
君子行
作者：陆之瀚
朝代：清
体裁：古风

偃息鲜欢虞，出门多险艰。皎皎时所嫉，遵晦良独难。苟非明且哲，投足岂获安。密霰先雪零，履霜知严寒。君子察几先，戒兹祸福端。念彼失马翁，使我发长叹。
哭范中丞觐公
作者：陆之瀚
朝代：清
体裁：七言律诗

帝简初膺控八闽，讵知黄屋僭藩臣。孤身远饵鲸鲵窟，百口同劘虎豹龈。天为吾朝留正气，君今何处托威神。即看不轨从天戮，义士犹来哭海滨。
挽陶澍父联
作者：陆以庄
朝代：清
体裁：联

能仕教之忠，有子诗书将食报；欲养亲不待，类余风树早衔悲。
教官自嘲联
作者：陆以湉
朝代：清
体裁：联

近圣人居大门径；享闲居福小神仙。
教署联
作者：陆以湉
朝代：清
体裁：联

近圣人居大门径；享闲官福小神仙。
既改官作归兴诗
作者：陆以湉
朝代：清

此去真为泛宅行，扁舟江上订鸥盟。酒从黄叶声中醉，诗向青山影里成。高枕连宵酣旅梦，小笺沿路记归程。掉头笑谢风尘侣，图史萧然万虑清。
九日侯砚德病起招寻王氏南园
作者：陆元辅
朝代：清

干戈天地醉乡宽，令节招寻得暂欢。已喜高秋苏肺气，还愁短发落南冠。来宾白雁关河杳，无主黄花霜露寒。却忆先朝王相国，东篱采菊笑颜看。
送文介石学博归滇南
作者：陆元辅
朝代：清

滇客频年赋《式微》，今朝才见理征衣。三江日月孤臣老，六诏风烟万里归。山过碧鸡多戍鼓，星穷朱鸟近亲闱。好音为寄东来驿，莫道南天少雁飞。
送袁重其归吴门
作者：陆元辅
朝代：清

青眼沧桑阅逝波，百年世事足悲歌。尊前故旧凋零半，乱后文章感慨多。鲈脍正堪淹客棹，《骊驹》无奈向关河。凭君一寄昌亭泪，江左风流更几何？
召伯堰
作者：陆元鋐
朝代：清

向晚新城道，舟移镜里天。湖宽迟鸟路，水暖上渔烟。泽国吾乡似，归程客梦先。片帆从此去，泛宅霅溪边。
宁远杂咏
作者：陆元鋐
朝代：清

山连六诏迥崔嵬，风土蛮乡亦怪哉。阴日披裘晴衣袷，上方积雪下闻雷。刀耕地向云中辟，索度人疑域外来。说与吴侬浑未信，荷花时节柏樽开。
挽女联
作者：陆元鋐
朝代：清
体裁：联

堕地而半龄失恃，提携保抱，端赖重闱，想当年教养恩深，倘泉下相逢，应亦怪尔来太早；宜家而众口称贤，黾勉勤劬，克襄内政，悲此日死生路隔，纵命中有定，独何如我老难堪。
晚过露筋祠
作者：陆元鋐
朝代：清

野火神祠驿路迎，风蒲猎猎晚寒生。一声孤棹唱歌去，明月欲来江水清。
代挽缪安邦姐联
作者：陆元錞
朝代：清
体裁：联

七载思儿，望断双鱼空堕泪；三秋梦竖，影抛只雁最伤心。
赠医者王某联
作者：陆元錞
朝代：清
体裁：联

身居仙境成丹易；手补天功保赤多。
赠许保联
作者：陆元錞
朝代：清
体裁：联

啖淡饭，著粗衣，眷属团圆终岁乐；伴幽兰，对佳菊，花枝烂漫满庭芳。
题棺联
作者：陆元錞
朝代：清
体裁：联

一生悠忽少壮老；万事脱离归去来。
挽左宗棠联
作者：陆元鼎
朝代：清
体裁：联

时事尚艰难，如公忠爱一生，天下同悲诸葛死；春风几容接，看我羁迟百里，当年枉许士元才。
挽张之洞联
作者：陆元鼎
朝代：清
体裁：联

节旌驻晋粤吴楚之间，自足千秋，遽闻柱石中倾，天下同声惜贤相；功业在曾胡左李而外，独居一席，并有文章不朽，史官特笔赞名臣。
挽曾国荃联
作者：陆元鼎
朝代：清
体裁：联

中兴全局系江南，曾提湘水雄师，苦剿二年，秉节重来安旧部；大地悲风吹海上，还有白门下吏，放声一哭，挽歌不独为私恩。
和东坡西台简子由韵寄永锡弟·其一
作者：陆光旭
朝代：清
体裁：七言律诗

黑地沙寒草不春，骨肌销尽伏蒲身。题襟空负拚生友，泣血犹存誓墓人。敢冀九卿疏汉法，从来三宥出尧神。与君未了前尘事，夜雨青山续旧因。
和东坡西台简子由韵寄永锡弟·其二
作者：陆光旭
朝代：清
体裁：七言律诗

严柝森森气惨凄，为看书牍几眉低。风霜断侣回峰雁，形影难栖折肋鸡。远塞每伤驴背弟，故园何处鹿门妻。寒蛩昨夜啼残月，犹梦疏钟出掖西。
春日同顾云驭登灵鹫
作者：陆光旭
朝代：清
体裁：五言律诗

畏折寻山屐，春光我负多。关河悲战垒，天地老烟蓑。莺咽残枝雨，花寒夕照坡。浮云堪极目，何处可狂歌。
贺祝庆年婚联
作者：陆兰生
朝代：清
体裁：联

红烛夜深观博议；绿窗风静咏周南。
冬日寄外
作者：陆凤池
朝代：清

烟水迢迢泛木兰，寒风残雪怯衣单。客裘自著江边雨，莫作临行泪点看。
忆秦娥·杜鹃
作者：陆凤池
朝代：清

东风咽。杜鹃帘外啼红血。啼红血，一枝竹影，半庭残月。当年幽恨凭谁说。乡关望断真凄绝。真凄绝。不如归去，旧时宫阙。
梯仙阁閒眺
作者：陆凤池
朝代：清

风团花气沿溪暖，暗雨明霞红不断。燕掠汀洲人语稀，画桥烟薄芦芽短。日景曈昽殿阁攒，箫声缥缈水云宽。游船散去鸟飞绝，向晚山光扑鬓寒。
雨中花·秋思
作者：陆凤池
朝代：清

满径芙蓉红如晕。更交映、桂芳菊润。听幽砌蛩吟，疏林蝉噪，惹起清秋恨。每叹流光容易尽。记七夕、鹊桥渡稳。早过了中秋，疏风斜雨，又是重阳近。
怪石歌
作者：陆初望
朝代：清

鄱阳湖边停短桡，登山山石森岧峣。累累奇怪相轕轇，便逢名画难为描。饥鹰侧翅摩九皋，怒猊攫爪窥云坳。立者如鹤伏者猱，涧边卧者如潜蛟。忽如达摩航海涛，忽如老父谷城遭。手擎一卷疑兵韬，又似钟馗披锦袍，奇丑不畏旁观嘲。就中独具天仙标，翩然鬟髻谁刻雕。得无思妇魂未销，望夫伫立丰姿娇。我闻古人联石交，皱瘦漏秀声价高。似此怪状罗烟霄，古人相石徒皮毛。
早春登铜官山简莫剑池
作者：陆初望
朝代：清

千林红尚勒，万岫绿才匀。得句肱三折，探幽胆一身。涧泉犹太古，萧寺亦阳春。高士名山住，襟怀迥出尘。
春雨初霁泛江遣兴
作者：陆初望
朝代：清

孤帆江上夕阳回，一片晴云覆钓台。山色浓于初酿酒，诗心淡到半开梅。人无风骨才何用，世有知音念不灰。似此烟波无限好，闲愁排遣且衔杯。
舟过滕王阁
作者：陆初望
朝代：清

游子浩然归故关，浮生不及水云间。长江孤棹飘零酒，古驿斜阳破碎山。梦里慈亲添白发，秋来病妇减朱颜。滕王阁下思风伯，肯借帆风顷刻还。
秋日作
作者：陆品
朝代：清
体裁：五言律诗

敝庐亦自静，犹恨在江城。石臼舂云晚，霜砧捣夜晴。懒虽从老得，悲岂为秋生。月上窗间照，微吟相伴清。
同旦中坐梅花书屋
作者：陆嘉淑
朝代：清
体裁：七言律诗

三间书屋昼常扃，好客偏能浃夕停。但数旧人如落叶，即看我辈亦晨星。药炉烟覆花阴合，竹牖云衔海气青。虬干亭亭两梅老，待留冰雪吐芳馨。
和阮亭绿雪诗
作者：陆嘉淑
朝代：清
体裁：古风

岕山纱帽顶，歙溪松萝岩。蒸炒与烘焙，其妙苦不兼。虎丘日铸价，欲敌气味儳。银瓶署细字，绿雪谁所缄。烹泉手亲泼，一啜意已忺。燕中泽泻卤，吐漱常恨咸。昨来一夜雨，白液浮岩嵌。欣然接新句，上有红印钳。渔洋竟同好，清韵流霜帘。诗翁字山白，初卸南来帆。不惜手露芽，分贻压贫奁。犀液泛翠瓯，蟾香透重襜。顿轸昔所珍，时俗定可砭。何须怀莼羹，千里炊豉盐。
汉宫春·客中九日
作者：陆嘉淑
朝代：清

极目平芜，见疏林萧飒，远水弥漫。举头一声哀雁，别泪空弹。秋容惨淡，但心伤、行路艰难。何况是、重阳时节，天涯风景凄然。长恨征途憔悴，叹敝裘风雨，疲马关山。为问故园黄菊，知有谁看。风吹破帽，漫凭高、一醉尊前。浑未解、远游何意，白云回首江天。
玉楼春（闻笛）
作者：陆嘉淑
朝代：清
体裁：词

红楼十二春寒恻。楼角何人吹玉笛。天津桥上旧曾听，三十六宫秋草碧。昭华人去无消息。江上青山空晚色。一声落尽短亭花，无数行人归未得。
芜城感旧
作者：陆嘉淑
朝代：清
体裁：七言律诗

花影莺声句偶传，无端真得玉人怜。刘郎前度身犹在，杜牧三生事惘然。银烛夜阑分险韵，画栏春半响么弦。玉钩斜外伤魂处，落尽桃花叫杜鹃。
天津李鸿章祠堂联
作者：陆嘉谷等
朝代：清
体裁：联

纵四千年史家未有之奇，手挽狂澜，一木巍然支大厦；是三十载相节久临之地，神依故土，九霄恍若降灵旗。
赠祝丹卿吏部二首
作者：陆均
朝代：清

名园辟南郭，幽隐绝嚣尘。花木欣繁茂，禽鱼悟性真。怡情疑世外，乐事在天伦。鸠杖随留憩，堪娱堂北亲。吏部家声旧，承欢建筑新。莱衣迎竹径，白发步花茵。馀兴培松菊，联吟洽主宾。林泉初服遂，愿作葛天民。
赠祝丹卿吏部二首·其一
作者：陆均
朝代：清

名园辟南郭，幽隐绝嚣尘。花木欣繁茂，禽鱼悟性真。怡情疑世外，乐事在天伦。鸠杖随留憩，堪娱堂北亲。
赠祝丹卿吏部二首·其二
作者：陆均
朝代：清

吏部家声旧，承欢建筑新。莱衣迎竹径，白发步花茵。馀兴培松菊，联吟洽主宾。林泉初服遂，愿作葛天民。
送家平仲之思州二首·其一
作者：陆士炜
朝代：清
体裁：七言绝句

君去悲歌上楚台，秋风萧瑟动馀哀。跨鞍仗剑男儿事，莫恋文园旧酒杯。
送家平仲之思州二首·其二
作者：陆士炜
朝代：清
体裁：七言绝句

漠漠黔中接大荒，天涯裘马试轻装。锦屏山畔多蛮女，笑看东吴白面郎。
客况
作者：陆天仪
朝代：清

看花莫问主，有酒便成邻。久住方言熟，常骑马性驯。逢人疏礼数，观猎倍精神。芳草连千里，东风淮水滨。
花朝午后大雪
作者：陆天仪
朝代：清

才喜朝来雾气清，寒飙忽发飐风旌。春无定准凭谁主，花不逢辰似我生。玉鬣去迷芳草路，画桥归阻丽人行。若非徐孺能留客，何处今宵话旧情。
荣孝子泂泉出山
作者：陆天仪
朝代：清

曾逢社集到香山，醉墨淋漓翠管斑。一去白云长饮泣，独依青冢竟忘还。神游米芾烟峦外，身在坡仙梦想间。何意远公重握手，共来花下坐禅关。
遥和九日龙山社集
作者：陆天仪
朝代：清

西风吹梦上高寒，此日心情自鲜欢。樗里秋深荒藓合，碧山吟断夕阳残。诗传白社人初集，节过黄花兴又阑。迟我新瘥恋衾枕，茱萸羞傍药炉看。
万寿寺铜钟歌
作者：陆奎勋
朝代：清

广源闸西水竹业，梵刹金碧摩苍穹。就中一殿制宏敞，梁施铁绠悬华钟。厥重万钧径丈二，何年冶尽耶溪铜。前代长陵始建国，兵戈宁谧财力丰。方袍少师特监造，小心学士书法工。《华严》全卷八十一，自表及里填虚空。《金刚般若》贯两铣，《首楞严》咒环旋虫。曩时留镇汉经厂，长鸣侯爵蒙褒封。后来移置万寿寺，土木穷极貂珰冯。楼头日俾六僧击，由旬以外闻舂容。咄哉熹庙听不聪，委鬼窃柄茄花红。论言白虎声宜哑，卧之朽壤榛菅中。销磨点点滴滴雨，剥落调调刁刁风。圣朝百度悉兴举，神物久淹还遭逢。观者合十相赞叹，远胜鼍鼓音逢逢。我生好古渐成癖，周遭细视揩双瞳。墙东高槐罥斜照，柴车欲返愁匆匆。愿以寸莛发鲸吼，人天震动开群聋。
寄鸿轩诸子
作者：陆奎勋
朝代：清

酒旗歌板忆同群，臂缕春来月减分。弟子心疑《进学解》，先生腹草《送穷文》。短檠多泪何堪剪，小砚无年却要耘。果有洛阳田二顷，不劳封作武安君。
尝陈豆
作者：陆奎勋
朝代：清

蚕眠非我土，豆荚忽尝新。实少腹犹果，沙迟醉几巡。名齐金氏薯，味敌陆家莼。植物留遗爱，农歌久未湮。
挽沈南疑
作者：陆奎勋
朝代：清

曼卿不乐主芙蓉，少霞不解铭新宫。王书下徵莲㘰子，云旗双护白耳龙。我侪与天争不得，烛花迸落情泪红。思君复读茜村诗，夷光郑旦无冶容。集裘照眼万翠鸟，酿花可口千壶蜂。人妒此才天不妒，前身果否白鹤童。天姥峰尖续残梦，绿鹦一笑烟濛濛。蛾眉未信能伐性，风骚何必例坐穷。单豹养内虎食外，张毅养外病攻中。男儿堕地命在天，生死贵贱贫富同。死者自宁生者哭，半杯松叶饮不空。有文有子堪送老，浅语抹杀欧阳翁。悲哉文冢化朽壤，悲哉骥子号酸风。
湖上念金心斋
作者：陆奎勋
朝代：清

钿车轣辘碾芳尘，湖上重游隔几旬。柳絮忽粘空外雨，梨云不断梦中春。渚藏冶绿浑迷路，佩结幽香别赠人。宁料湘潭憔悴客，仍逢媭女詈申申。
移居
作者：陆奎勋
朝代：清

地偏仍在市，具少不须车。将隐文焉用，虽贫乐有馀。故交三径月，历劫半床书。错拟临江宅，空教庾信居。
答艾庐弟
作者：陆奎勋
朝代：清

落笔加弯射兕弓，抹他坡老与涪翁。贫家几处添诗料，红雨吹残一桁风。北楼虽冷膝堪容，种柳无心且种松。王氏古欢毡一片，苏家清玩木三峰。
答艾庐弟·其一
作者：陆奎勋
朝代：清

落笔加弯射兕弓，抹他坡老与涪翁。贫家几处添诗料，红雨吹残一桁风。
答艾庐弟·其二
作者：陆奎勋
朝代：清

北楼虽冷膝堪容，种柳无心且种松。王氏古欢毡一片，苏家清玩木三峰。
菩萨蛮 其一 寄外二首
作者：陆姮
朝代：清
体裁：词

小楼昨夜春寒渐。绿筠帘子何曾卷。帘外又斜阳。一溪新水香。已教人远别。更把青山隔。人自不思归。布帆空解飞。
菩萨蛮·其二
作者：陆姮
朝代：清
体裁：词

酿花天气春愁重。淡云微雨都如梦。金斗熨沈香。夜来针线忙。踏青浑懒去。女伴空招取。多事是黄昏。替人催泪痕。
菩萨蛮·寄外二首
作者：陆姮
朝代：清

小楼昨夜春寒渐。绿筠帘子何曾捲。帘外又斜阳。一溪新水香。已教人远别。更把青山隔。人自不思归。布帆空解飞。
菩萨蛮·寄外二首
作者：陆姮
朝代：清

小楼昨夜春寒渐。绿筠帘子何曾捲。帘外又斜阳。一溪新水香。已教人远别。更把青山隔。人自不思归。布帆空解飞。酿花天气春愁重。淡云微雨都如梦。金斗熨沈香。夜来针线忙。踏青浑懒去。女伴空招取。多事是黄昏。替人催泪痕。
李香君小像
作者：陆学钦
朝代：清

一腔恨血喷桃花，点染生绡妙笔夸。为问元规尘十丈，携将此扇可能遮。丰姿寒玉自棱棱，阮老田郎唤不应。笑杀孟津王学士，乌丝细楷写春镫。
李香君小像·其一
作者：陆学钦
朝代：清

一腔恨血喷桃花，点染生绡妙笔夸。为问元规尘十丈，携将此扇可能遮。
李香君小像·其二
作者：陆学钦
朝代：清

丰姿寒玉自棱棱，阮老田郎唤不应。笑杀孟津王学士，乌丝细楷写春镫。
代琵琶妇解嘲
作者：陆宇燝
朝代：清
体裁：古风

不见春风花，花落随地飞？不见南山鸟，年年择新枝？抱此区区意，红颜须及时。“非不慕古人，礼法难疗饥”。但博旦夕欢，宁顾谁为谁？还取故夫意，宛转事新知。新故转盼间，生死酒一卮。可怜东邻妇，白首柏舟诗。
代琵琶妇解嘲
作者：陆宇燝
朝代：清

不见春风花，花落随地飞？不见南山鸟，年年择新枝？抱此区区意，红颜须及时。“非不慕古人，礼法难疗饥。”但博旦夕欢，宁顾谁为谁？还取故夫意，宛转事新知。新故转盼间，生死酒一卮。可怜东邻妇，白首柏舟诗。
寒食题宋先生草堂
作者：陆宇燝
朝代：清
体裁：七言律诗

天妒梅花更妒人，风风雨雨不知春。杜鹃啼处孤灯梦，寒食樽前一病身。易理愁中才得力，交情乱后始能真。天涯相对忘形迹，拥被微吟乐贱贫。
维扬舟次遇乡人南归
作者：陆宗潍
朝代：清

忽听乡音唤阿蒙，月明桥畔此浮踪。乘君下水归帆便，寄我平安第一封。
游醉翁亭
作者：陆宝书
朝代：清
体裁：七言律诗

郊外探幽风自清，青山一带白云生。峰随流水声边转，人在欧阳记里行。芳草又沾新雨绿，孤亭常傍夕阳明。凭临往迹追前哲，花落莺啼无限情。
小乔墓联
作者：陆宝忠
朝代：清
体裁：联

小院辟从今，对马鬣一抔，秋风酒酹湖蘋白；大姨渺何处，独蛾眉千古，春雨香流墓草青。
挽孙家鼐联
作者：陆宝忠
朝代：清
体裁：联

自吾党有斯人，能使王侯齐俯首；从此日无知己，默参生死独伤神。
挽张百熙联
作者：陆宝忠
朝代：清
体裁：联

正前席陈词，为道荩臣无命，报国心长，忠爱语缠绵，已是弥留时候；记当年朝士，与君太液同舟，春明梦久，朅来询疾苦，又连两月晨昏。
挽成肇麟联
作者：陆宝忠
朝代：清
体裁：联

交亲垂五十年，久要不忘，空剩浮生几日哭；畿辅方数千里，大节独抗，真成守土一员官。
贺张百熙60寿联
作者：陆宝忠
朝代：清
体裁：联

地官掌籍辉卿月；太乙然藜映寿星。
宣德箭歌
作者：陆寅
朝代：清

长安城东鬻废箭，故老欷嘘万人看。金镞敲残鼓铸锋，鸦翎落尽丹黄变。弃掷风尘未尝试，老杆分明宣德字。珍惜曾教武库藏，标题尚识良工制。高皇昔日戎衣著，剑扫妖氛定雄略。已见蒲稍入大宛，更闻蒟酱开邛笮。茫茫九服初通贡，竹箭东南待弦控。包茅常例豫章来，司空檄取官胥送。贻谋孙子但垂衣，夜夜黄星护紫微。三殿日高香不散，上林花暖燕群飞。夕烽并罢平安火，服御深宫无一可。青磁烧出碧鸡成，熏炉制就黄金裹。内家擎献龙颜动，流落人间至今重。金马铜驼倏已非，石砮楛矢成何用？只今新制逾工巧，故物休言旧时好。猛将难调神臂弓，仙人且代麻姑爪。君不见银泉山下草萧萧，狐兔秋原正寂寥。仰天大笑羽毛落，一箭穿云看射雕。
歧路行
作者：陆寅
朝代：清

出门竟何之，东西南北皆路歧。仆夫执辔马踯躅，骊歌一声声最悲。道傍桃李似惜别，飞花故扑金屈卮。人生目前贵适意，不如还逐屠沽儿。兄袁盎，弟灌夫，相逢自负高阳徒，樗蒱百万能呼卢。朝金张，暮许史，拔剑欲为知己死，眼前谁是严仲子？
秋日忆家大人粤游
作者：陆寅
朝代：清

又见秋风动，芦花江渚飞。忍看时序变，犹与老亲违。远信无他语，深情只望归。应怜挥手日，儿女共牵衣。
秋日杂感
作者：陆寅
朝代：清

翘首天涯那可凭，丹枫一望泪初凝。却羞轵里逢严遂，曾否夷门辱信陵。揽镜未应头似雪，埋忧不办酒如渑。棹歌且逐中流去，荡桨操舟我亦能。
自笑
作者：陆寅
朝代：清

自笑桑弧志，天涯只布衣。到家翻是客，逆旅岂如归。白日从愁尽，青山入梦非。缄书与僮仆，为扫钓鱼矶。
钱塘怀古
作者：陆寅
朝代：清

祠庙吴山草木凋，芦中穷士旧吹箫。眼看吴市东门甲，怒卷钱塘八月潮。乌喙竟能亡敌国，鱼肠应悔刺王僚。锦帆一片风流尽，白马红旗浪里招。
挽张百熙联
作者：陆寿晟
朝代：清
体裁：联

今日最患有界之见存，公举满界汉界新界旧界而胥融，洵佩伟人识量；国器不外由学之途上，谁综体学用学东学西学以自策，力追老成典型。
挽高凤歧联
作者：陆尔奎
朝代：清
体裁：联

公便讽议谏垣，何益上下惰偷中国；我愿支离病榻，亦为家庭教育良师。
凄凉犯
作者：陆岫芬
朝代：清

愁萦恨惹匆匆里，琼花经雨先谢。一轮宝镜，照他奉倩，泪如珠泻。今生负也，悔末乞、杨枝水洒。望空江、翠雨飘飘，忍听暮钟打。凄绝蓬莱劫，并命鸳鸯，顿教抛舍。大招赋遍，怅翩然、空留遗挂。寒绿粼粼，照不见、黛螺如画。算三生、素袂只有梦里把。
射虎行
作者：陆嵩
朝代：清

翩翩少年谁家子，挟弹操戈过都市。自言膂力能绝人，射虎不数李将军。南山猎猎风沙狂，林木摧振天昏黄。吁嗟白额何处藏，训狐作人踞匡床，据鞍顾盼徒旁皇。劝君且归释弓驽，今但有狐那有虎。
涧上草堂
作者：陆嵩
朝代：清

萧然廿载闭柴荆，过眼沧桑自变更。千古高风追泄柳，一生心事托侯嬴。采薇得食何忧饿，却聘无书为晦名。谁似山阴戴处士，死生不忘故人情。
独倚
作者：陆嵩
朝代：清

独倚雕阑有所思，珠帘不卷月来迟。分明对酒徵歌夜，怊怅攀条惜别时。银烛摇风光黯黯，红楼隔雨冷差差。梦中连夕金微到，只是旁人未得知。
白门遇程序伯次韵奉酬
作者：陆嵩
朝代：清

不堪兵火后，重与语平生。图籍他年劫，桑麻故国情。素心知几在，倦眼此同明。莫更伤离别，风尘幸已清。惆怅秦淮路，西风愿屡违。堕鸢惊跕跕，残柳故依依。久管身兼病，无田几况饥。蹉跎俱五十，岂是未知非。
白门遇程序伯次韵奉酬·其一
作者：陆嵩
朝代：清

不堪兵火后，重与语平生。图籍他年劫，桑麻故国情。素心知几在，倦眼此同明。莫更伤离别，风尘幸已清。
白门遇程序伯次韵奉酬·其二
作者：陆嵩
朝代：清

惆怅秦淮路，西风愿屡违。堕鸢惊跕跕，残柳故依依。久管身兼病，无田几况饥。蹉跎俱五十，岂是未知非。
读房琯传有感
作者：陆嵩
朝代：清

房琯空悲将略多，陈涛一战恨如何。早知幕府惟刘秩，应悔心轻曳落河。
之官真州述怀
作者：陆师
朝代：清

昨归自东垣，结庐屏山住。书史寻夙好，长日尽可度。亲亡焉用禄，涕泗誓诸墓。此意愧未坚，又被微名误。绮罗纷五色，鸣机自织素。纵然违时趋，努力守故步。物生号有万，心性冰炭异。蝉蜩吸露华，蜣螂甘秽腻。若使易地谋，却走两不嗜。扰扰歧路间，东西各行意。儒者重敬官，市估乃竞利。邗沟自隋唐，昔称繁庶地。宴享穷珍羞，吉凶逾典制。巷有衣锦人，家无终岁备。权衡奢俭间，张弛有治义。采风美唐魏，古人岂无意。庶几去其甚，聊洒俗吏愧。为士不学道，所得皆支流。为民不服耕，逐末非良谋。彼都中声利，迷罔何当瘳。一发挽千钧，力薄知未周。我舌敢辞敝，我行敢告休。力田与孝弟，勖哉景前修！
之官真州述怀·其一
作者：陆师
朝代：清

昨归自东垣，结庐屏山住。书史寻夙好，长日尽可度。亲亡焉用禄，涕泗誓诸墓。此意愧未坚，又被微名误。绮罗纷五色，鸣机自织素。纵然违时趋，努力守故步。
之官真州述怀·其三
作者：陆师
朝代：清

邗沟自隋唐，昔称繁庶地。宴享穷珍羞，吉凶逾典制。巷有衣锦人，家无终岁备。权衡奢俭间，张弛有治义。采风美唐魏，古人岂无意。庶几去其甚，聊洒俗吏愧。
之官真州述怀·其二
作者：陆师
朝代：清

物生号有万，心性冰炭异。蝉蜩吸露华，蜣螂甘秽腻。若使易地谋，却走两不嗜。扰扰歧路间，东西各行意。儒者重敬官，市估乃竞利。
之官真州述怀·其四
作者：陆师
朝代：清

为士不学道，所得皆支流。为民不服耕，逐末非良谋。彼都中声利，迷罔何当瘳。一发挽千钧，力薄知未周。我舌敢辞敝，我行敢告休。力田与孝弟，勖哉景前修！
杂咏
作者：陆师
朝代：清

独坐空堂中，时隐南郭几。悠然万虑消，止水清见底。无端一物交，倏尔两念起。因两遂生万，棼纭不可纪。静定动亦定，乌用著些子。鉴空而衡平，君当会斯理。
杂感二首
作者：陆师
朝代：清

朝听衙鼓挝，暮听枥马嘶。夜长不成寐，忧来无端倪。老亲迟暮景，荒庭守蒿藜。雪髯添几茎，麦饭进几匙？白云天东南，可望不可跻。入夏苦霪雨，两河岁少登。吾邦冈阜多，颇以丰稔称。皇天怜瘠土，长官曾何能。哀彼中泽鸿，嘹呖号寒冰。子母各翻飞，何乡可依凭。
杂感二首·其一
作者：陆师
朝代：清

朝听衙鼓挝，暮听枥马嘶。夜长不成寐，忧来无端倪。老亲迟暮景，荒庭守蒿藜。雪髯添几茎，麦饭进几匙？白云天东南，可望不可跻。
杂感二首·其二
作者：陆师
朝代：清

入夏苦霪雨，两河岁少登。吾邦冈阜多，颇以丰稔称。皇天怜瘠土，长官曾何能。哀彼中泽鸿，嘹呖号寒冰。子母各翻飞，何乡可依凭。
祷雨自劾
作者：陆师
朝代：清

祝融乘权号令酷，赤日黄埃助炎熇。稚禾枯焦似束薪，涧溪涸竭行成陆。哀哉斯民瓶罍空，妇叹儿号盈白屋。已走群望荐牲璧，未见天公鞭蛰伏。天降灾祲非偶然，毋乃感召由司牧。一官衣食寄闾阎，何忍鞭箠等犬犊。本心未丧戒摧戕，于民无恩仅无毒。黄昏纵谢四知金，白日虚糜五斗粟。我今自分无寸长，官方久矣宜褫逐。安得旸雨时若民无饥，挂冠高隐弁山麓。
骑牛曲
作者：陆师
朝代：清

牛背儿童自放歌，头头注涧复逾坡。问渠何法牛驯扰，鞭挞无惊刍牧多。
如梦令
作者：陆幽光
朝代：清

几欲把愁推去。却被双眉锁住。细软语情郎，何事千情万绪。无味。无味。牵惹柔肠如许。
重叠金·秋恨
作者：陆幽光
朝代：清

爽气西山来画栋。檐马叮当惊午梦。高揭起湘帘。晚霞拥玉蟾。蛩声鸣断续。雁字排长幅。欲诉可怜秋。秋深日日愁。
安平晚渡
作者：陆广霖
朝代：清

高城极目势苍茫，向晚归人一苇航。月净波光浮远白，霞衔帆影带昏黄。参差楼阁迷云树，掩映渔灯上女墙。市井只今誇极盛，可知济渡赖津梁。
斐亭听涛
作者：陆广霖
朝代：清

疏影萧萧万籁平，江亭忽听怒涛鸣。乍疑檐角风敲玉，顿觉丛中浪拍城。岛屿波洄凭竹报，筼筜声寂待潮生。远臣仰沐澄清久，跨海鲸鲵静不惊。
桃花
作者：陆广霖
朝代：清

黄蜂紫蝶日纷纷，蹊上清芬隔水闻。朱脸和风初带酒，芳姿含雨乍行云。文君垆畔飘红袖，宋玉墙头露绛裙。莫道元都诗句好，几回迁客叹离群。
沙鲲渔火
作者：陆广霖
朝代：清

高挂丝纶新月钩，沙汀隐现泊渔舟。烟笼小艇连樯语，风起孤篷一叶秋。倒映水光星错落，斜联萤火影沈浮。银灯合向银河泻，绝似吴江古渡头。
澄台观海
作者：陆广霖
朝代：清

烟波缥渺水漫漫，高阁登临面面寒。收拾昆崙千派合，划开江汉四围宽。尘氛不向垄灵发，寰宇全归掌握看。凭眺顿教心地远，拟将浩瀚写毫端。
菊花
作者：陆广霖
朝代：清

群芳萎绝剩凄凉，独向东篱吐暗香。数朵黄英秋浥露，一枝紫艳晚凌霜。名成彭泽悬车后，色重龙山落帽傍。赖尔挺然生傲骨，不教肃杀肆锋铓。
抵沈阳作
作者：陆庆元
朝代：清

南华妙谛孰通微，怪煞中流勇退稀。士宦岂为温饱计，乘除堪悟去留机。掉头便脱羊肠险，俗眼犹夸鸡肋肥。坡老一生能作达，笑他还俟有田归。
海蛳
作者：陆庆元
朝代：清

瘦质玲珑碎玉攒，珊瑚网底笔琅玕。羊肠屈曲抽身涩，蜗壳连卷断尾难。纤指香痕纹细叠，美人妆样髻高蟠。由来海错腥膻甚，似此清芬性所欢。
七月三日夜坐
作者：陆应宿
朝代：清

玉宇微微衬薄云，银河何处问仙津。却怜新月如新妇，才露蛾眉便避人。
到随园
作者：陆应宿
朝代：清
体裁：七言律诗

此身如梦到嫏嬛，纸醉金迷独倚栏。六代山从高阁见，四时花向小春看。漫夸福地栖身好，转恐奇书尽读难。为语绛纱诸弟子，鲁公门下有韦丹。
到随园
作者：陆应宿
朝代：清

此身如梦到嫏嬛，纸醉金迷独倚栏。六代山从高阁见，四时花向小春重。漫夸福地栖身好，转恐奇书尽读难。为语绛纱诸弟子，鲁公门下有韦丹。
绿珠
作者：陆应宿
朝代：清

金谷楼前玉质摧，鸟啼月落有余哀。美人一点分明意，不是珍珠买得来。
雨中晚步
作者：陆应宿
朝代：清

芳塘引步晚来天，柳色深沈暮色连。微雨小桥人独立，鹭莺飞破一溪烟。
雨中晚步
作者：陆应宿
朝代：清
体裁：七言绝句

芳塘引步晚来天，柳色深沈暮色连。微雨小桥人独立，鹭鸶飞破一溪烟。
毒泉
作者：陆应谷
朝代：清

岭南有贪泉，饱者败其名。滇海有毒泉，饮者伤其生。伤生与败名，人皆以为耻。不知贪而生，何如廉而死。我意移此泉，置诸贪泉侧。但使贪泉涸，不必毒泉塞。
清浪滩
作者：陆应谷
朝代：清

下船泊滩头，上船泊滩尾。老鸦绕滩啼，行人命在水。水声怒作伏狮吼，霹雳横飞蛟龙走。罗刹屹立骄向人，巨舟失势吞入口。篙师持篙与水争，白雨珠跳不住手。一叶随波清见底，纵横出没四十里。飞鸢跕跕白日愁，君独何为至于此。
界鱼石
作者：陆应谷
朝代：清

澄江与江川，两地海相近。一水横跨之，长绳系明镜。行人道路通，奔走由山径。云何两地鱼，势若相寻竞。怪石立水间，疆域成分定。衔尾接续来，回头各奔迸。异哉鱼无知，果谁司其令。我疑此石神，能使鱼退听。细推理难知，坐观境自胜。天巧辟玲珑，树影空青映。若逢米襄阳，摄衣拜亦称。我欲遣五丁，移助园林兴。石去鱼自安，往来各随性。
鹭茑滩
作者：陆应谷
朝代：清

积石嵌谽谺，纵横制流水。水怒不得泄，穿空如磨蚁。石又激薄之，訇磕声振耳。扁舟从东不，相与为逶迤。左转复右回，盘旋不能止。惊魂逐浪飞，篙声疾于矢。砉然得平地，一泻数十里。江头白鹭茑，双双眠未起。
黄龙潭
作者：陆应谷
朝代：清

奇峰耸空青，古树郁深绿。清泉石窟喷，千年老龙伏。跳波多游鱼，鼓鬣努其目。云是龙子孙，无人充口腹。于役屡经过，爱此境幽曲。荫美尘愈远，流清心可浴。独惜龙太懒，空自长鳞族。今春久无雨，安眠恐不足。我欲鞭龙起，腾云致霢霂。搅钵令龙缩。
过史相国坟
作者：陆廷抡
朝代：清

广陵城北一孤坟，云是先朝旧督臣。冢中断碑题汉字，路旁荒草拜行人。沧波呜咽三江戍，碧血凄凉万古春。一自前军星坠后，至今无复见纶巾。
夜泊黄埠墩
作者：陆廷楫
朝代：清

未遂金焦揽胜游，聊凭孤屿且登楼。九龙晴漾一湖翠，孤月淡涵千顷秋。佑舶帆樯连泽国，酒人歌吹拍凉州。低回尚觉言归早，隔岸更声故故遒。
秋鸿
作者：陆廷楫
朝代：清

绝徼霜风早，征鸿万里愁。影衔孤月冷，声带一天秋。沙渚围黄叶，芦花认白头。尔来应有信，宽我故人忧。
为滑济川书乐工扇
作者：陆建
朝代：清

隋堤漠漠柳千条，回首吴歈冷碧箫。枨触苏台旧风景，有人重唱雨潇潇。短笛横窗夜月清，木兰双楫水云轻。溪边花落莺声老，恰爱何戡到渭城。
为滑济川书乐工扇·其一
作者：陆建
朝代：清

隋堤漠漠柳千条，回首吴歈冷碧箫。枨触苏台旧风景，有人重唱雨潇潇。
为滑济川书乐工扇·其二
作者：陆建
朝代：清

短笛横窗夜月清，木兰双楫水云轻。溪边花落莺声老，恰爱何戡到渭城。
同红豆村人南归舟中即事
作者：陆建
朝代：清

作客谁怜我，同船尚有君。树深村落隐，月上棹歌闻。古塔横烟迥，秋镫隔岸分。布帆风送稳，吟过越江云。
送周新之先生之岳州
作者：陆建
朝代：清

去年绛帐侍论文，此日离筵酒又醺。半舫茶烟吟楚客，一祠花竹拜湘君。布帆细雨春江别，玉笛残梅汉水闻。月下有人愁鼓瑟，龙门遥隔洞庭云。
挽胡永林联
作者：陆德济
朝代：清
体裁：联

不为物屈，不为死挠，是忠臣，是孝子，是烈妇；得之造次，得之颠沛，可一息，可毕世，可百年。
答迮隐愚
作者：陆志坚
朝代：清

我合称狂士，君犹见古风。文章蔬笋外，肝胆笑谈中。放眼乾坤大，潜身耕读同。休辜杏花约，春雨一镫红。
巧对县令
作者：陆志道
朝代：清
体裁：联

呼尔吃茶，连步可登麒麟阁；对廷染翰，何年得到凤凰池。
巧对县令
作者：陆志道
朝代：清
体裁：联

镇海县童生九岁；大清国天子万年。
东风齐著力·落花
作者：陆恒
朝代：清

苦被莺摧，频招燕妒，乃许消停。伶俜瘦损，耐得到春深。挨遍风风雨雨，飘零处、有泪无声。凭谁问、东皇去后，冷落重门。清露乞慈云，已负了、今生任委轻尘。断肠草色，凄入一痕青。狼藉残红零乱，鹃声里、偏又黄昏。伤心地，埋愁难觅，填恨难平。
凤栖梧
作者：陆恒
朝代：清

闪晕红花青欲绝。孤影伶俜，隐约虚堂黑。虬箭声催残漏急。半窗破纸迎风裂。死剩寒灰馀一息。还是当年，心字烧时积。熔尽啼痕凉似雪，柔肠已化并州铁。
卜算子
作者：陆恒
朝代：清

几度怯临风，有恨无人识。一寸相思一寸灰，只剩红冰结。悄地背人弹，着雨菱花湿。待把真珠慰寂寥，点点凝愁血。
喝火令·小春廿三为先夫子小兆祖茔，是日值余母难，抚然倚此
作者：陆恒
朝代：清

堕地生逢日，埋忧死别时。半奁破镜半奁诗。还是酹君酹我、费寻思。玉殿修文早，金蝉脱壳迟。不曾双泛紫霞卮。负了秋山，负了鬓成丝。负了信沉青鸟，归路尚参差。
如此江山·残月
作者：陆恒
朝代：清

分明消尽恹恹样，堪怜一痕无主。愁不禁秋，瘦难成影，耐得几多酸楚。前踪漫数。已负了团圞，休言眉妩。挨到而今，料应灵药亦无补。前身曾做底事，累青天碧海，长伴风露。曲绕肠回，黯拚魂断，险胜银湾遥阻。催残禁鼓。似斜倚薰笼，夜凉凝雾。扶起零丁，有怀谁共诉。
忆萝月·记正月二十八日
作者：陆恒
朝代：清

去年今日。云压天凄切。杨柳条条桥畔折。死别生离片刻。从今短簿无缘。空闺月冷霜寒。谁遣辰钟敲醒，一场春梦难圆。
疏影·旅雁
作者：陆恒
朝代：清

寒塘暮雨，有相呼倦侣，宵渡凄冷。似此天涯，长向西风，消磨如许瘦损。平沙浅草苍茫里，正一样、飘零无定。认遥空、点就疏痕，绝似离人倩影。容易年华换了，霜泥数爪迹，吹散萍梗。辛苦浮生，怎及闲鸥，日日水边睡稳。衡阳便是伤心地，已信断、乱峰难问。剩牢愁、独抱无眠，听遍辘轳金井。
百字令
作者：陆恒
朝代：清

空阶一夕，滴芭蕉、秋心难展。檐铁丁丁，摇曳处、蓦地愁添宛转。秋木凄凄，秋花寂寂，秋意都零乱。捲帘人瘦，年华容易暗换。已入急管繁弦，不堪重证，裂破冰丝软。万斛真珠抛作泪，待把潇湘填满。压屋云沉，偎篱菊淡，冷落闲庭院。为谁听遍，空馀霜鬓搔短。
苏幕遮
作者：陆恒
朝代：清

雨敲窗，风戛玉。幽咽凄清，似谱零铃曲。梦断寒更声转促。一寸灰馀，已做烧残烛。泣孤鸿，悲寡鹄。短了今生，未必他生续。待向仙山觅楼阁。不化青禽，也化辽东鹤。
菩萨蛮·题刘提督斌梅林咏月遗照
作者：陆恒
朝代：清

新愁打叠传千里。谁从驿路迢迢寄。何处问刀环。封侯人未还。魂和残漏断。月近天涯远。踏遍垄头云。香消纸帐春。
迈陂塘
作者：陆恒
朝代：清

对萧萧、满庭风雨，问秋秋怎无绪。分明似带恹恹病，洗褪秋容如许。抛不去。有万叠浓愁，都在秋心聚。频啼玉箸。尽莲漏敲残，铜壶滴尽，犹是声声絮。我待做，窗外芭蕉几树。好教夜夜听汝。悲秋可也秋知道，底事浑难为主。秋何处，只蔓草荒烟，一片寒蛩语。凄凉砧杵。把欲断秋魂，生生熔碎，零乱成丝缕。
迈陂塘·杜宇
作者：陆恒
朝代：清

念家山、茫茫何处，酸辛归计休说。哀音催堕三更影，较比寒蝉凄切。东风急。怎似绮华年，弹指成陈迹。回头故国。尽望帝魂消，闻铃肠断，夜夜空啼血。浑不让，易水悲歌听彻。叮咛促尽行客。石沉北海难填恨，只剩冤禽吊月。花飞雪。纵百遍、相呼春去辉无日，声声呜咽。待叫破愁云，抛残红雨，染遍千山赤。
酹江月
作者：陆恒
朝代：清

今夕何夕，怅娟娟照处，风清月白。玉宇琼楼归去后，知在蟾宫几阙。也算曾圆，不堪重证，小历沧桑劫。前身记否，明明镜影磨灭。料应只合奔云，为谁系恋，莽莽尘寰窄。未必多情长锁恨，刚好从头悟彻。可是无缘，谁能遣此，击碎冰壶缺。霜花窣地，任他一例埋没。
金缕曲
作者：陆恒
朝代：清

砥柱中流折，猛回头、惊涛卷岸，风悲月黑。海上骑鲸人已去，吹散蜃楼千尺，便从此、冰消瓦裂。石烂南山难补恨，怎偏教、铸错中州铁。输一着，谁筹策。长城百雉金瓯缺。又何曾、丝延续命，戈挥落日。莽莽寒江东逝水，只剩湘灵呜咽，纵拚化、哀鹃啼血。叫破黄昏天惨淡，唤春光、重转终无力。空染尽，伤心碧。
书梦华先生诗集后
作者：陆惟灿
朝代：清

桐城去后无诗史，差喜龚君起故关。何意狌鼯喧世日，再闻鸾凤啸云间。清微绝俗陶彭泽，哀艳惊人庾子山。此事千秋公夺席，咿唔小子愿追攀。
如梦令·寄外子客馆
作者：陆惠
朝代：清

正苦花深雾重。密字衔来青凤。一字一明珠，照彻心心俱痛。如梦。如梦。梦里将愁细种。
忆旧游·见五湖鱼庄图题词
作者：陆惠
朝代：清

指湖光一抹，峦翠双螺，飘渺堪寻。天末迷离影，剩浓云拥絮，隔断烟岑。卜居水竹何处，遐想碧波深。便画出巢痕，访来诗境，煞费仙心。沉吟。故乡路，叹树杪斜阳，误了归禽。蓦向图中见，有鸥眠远渚，鹭立寒浔。渔庄似此清剧，未许点尘侵。试卷上疏帘，西山爽气凉到襟。
浣溪沙·十月十九夜寒甚，寄外子客中
作者：陆惠
朝代：清

檐铎郎当雁语孤。霜风走叶柝声粗。可怜情味倩谁摹。一点寒灯挑不起，两行清泪滴将枯。问君此境似侬无。
菩萨蛮·和外子韵
作者：陆惠
朝代：清

清晖两地明如此。将人置入相思里。形影不能双。凄然独掩窗。愁思肠角绕。香篆心头袅。瘦笔一枝携。新词和泪题。
丁卯初夏薄游梨里南去二里许日鸭阑泾东西两小村有天随桥架其上即鲁望斗鸭阑也感而有作
作者：陆懋修
朝代：清

汾湖水接禊湖滨，复此烟波作隐沦。席帽仍为孤往客，莺花莫笑不归人。管宁久坐常穿榻，郭泰微行自垫巾。便拟天随桥畔住，药阑长傍鸭阑新。
示袁生上池三十二韵
作者：陆懋修
朝代：清

君相重调燮，圣贤广施济。以此免天札，斯道岂不贵。卮言叹日出，至理久蒙昧。灵素非异书，谈者乃深怪。六经分南阳，首重在营卫。苟先伤寒明，杂病自能治。河间论温热，仍不外斯义。子和示三法，不过充其既。降而及李朱，非各自为例。升阳与滋阴，兼此义乃备。惟其不贯通，乃若有轩轾。谓非南阳知，毋乃非正议。胡为今之人，一一昧所自。或作蚕丛观，或等瓦缶弃。数味合一方，数方合一剂。所据但病名，视竟同儿戏。我岂敢异人，人自与我异。奈何一稽古，讥评辄侪辈。尊公独虚衷，于我有同嗜。命汝弃俗学，执经愿请诲。假馆汾湖滨，一室喜相对。奔走慨频年，丹铫愧久废。何敢妄相师，相长亦交赖。为检肘后方，共泄枕中秘。不惮理窟搜，豁然冀朝晦。庶几轩岐堂，窥寻得径隧。圣道若康庄，驰驱本无碍。法守在吾徒，诣力愿无懈。果有益于时，亦为盛德事。自待苟不卑，焉肯薄方技。疮痏赖以平，所关岂云细。一子令知医，吾识尊公意。
先夫子湘辞世三载感而有作
作者：陆懿和
朝代：清

忆别三年泪满襟，音容缥缈梦难寻。痴情欲化随君去，恐负遗言一片心。
夏日閒居
作者：陆懿和
朝代：清

临窗小榻自然凉，一枕清风觉梦长。睡起夕阳刚欲下，蒲葵扇底藕花香。
寄姊
作者：陆懿和
朝代：清

同眠姜被十馀年，忽隔云山路几千。昔日当窗偕赌绣，有时临案共披编。偶怜花落逢秋雨，閒数鸦飞傍晚烟。相约明春官舍里，与君重聚一堂前。
山阴道中舟行远眺
作者：陆懿和
朝代：清

东风又见柳垂丝，倚遍篷窗夕照时。一棹轻舟烟景好，桃花红褪隔墙枝。
忆姊
作者：陆懿和
朝代：清

昨日清晨别，今宵百转思。无聊看明月，有意写新诗。帘际拈毫久，灯前听漏迟。音书虽可寄，不尽诉君知。
感怀
作者：陆懿和
朝代：清

为贫处处强低头，渐觉眉稍欲上愁。转眼韶华浑似梦，一春无绪懒登楼。
感怀寄姊
作者：陆懿和
朝代：清

连宵风雨暗窗纱，万缕忧思乱似麻。黄叶满庭无婢扫，兰闺客到学烹茶。
春日偶成
作者：陆懿和
朝代：清

桃花似锦色嫣然，燕语呢喃搅午眠。醒后不知天已暮，一帘花影月初弦。
柴门
作者：陆懿和
朝代：清

柴门尽被白云遮，绿水溪边听暮鸦。邻媪偶来茶当酒，且谈诗句且锄花。
武林舟中送姊于归话别二首
作者：陆懿和
朝代：清

联袂成行未忍离，临歧祗是问归期。天涯遽作分飞雁，故嘱兰桡解缆迟。行装打叠两旬忙，判袂舟中别绪长。偏是今宵天气好，片帆风顺送归航。
武林舟中送姊于归话别二首·其一
作者：陆懿和
朝代：清

联袂成行未忍离，临歧祗是问归期。天涯遽作分飞雁，故嘱兰桡解缆迟。
武林舟中送姊于归话别二首·其二
作者：陆懿和
朝代：清

行装打叠两旬忙，判袂舟中别绪长。偏是今宵天气好，片帆风顺送归航。
残花
作者：陆懿和
朝代：清

残花片片逐风飞，午梦初回懒换衣。欲认前番春色好，谁知红瘦绿阴肥。
病中书怀
作者：陆懿和
朝代：清

无聊终日枕频敧，强起摊书力甚疲。梦境迷离疑中酒，愁肠断续似枯棋。药方细检心常乱，绣被频添暖不知。我诵杜诗难愈疟，少陵谁道是良医。
菊影
作者：陆懿和
朝代：清

一庭凉月浸，花影上窗来。风动犹疑画，霜侵未尽开。对君无片语，愧我少吟才。欲折何从觅，清香隔院回。
送女于归张氏
作者：陆懿和
朝代：清

少小依依绕膝前，悲欢形影共相怜。蓝桥听到催妆曲，绣阁惊开话别筵。鸿案相庄成令德，雀屏暗中是良缘。而今累我思前事，想到亲恩泪似泉。
送春
作者：陆懿和
朝代：清

暮春三月乱花飞，戏折花枝香满衣。不信东风留不住，杜鹃声里暗催归。
除夕展先大人遗像
作者：陆懿和
朝代：清

静听沉沉玉漏传，遗容相对暗凄然。伤心恐惹慈亲泪，强作欢颜绕膝前。
不寐
作者：陆懿淑
朝代：清

闺中人静已深更，何处箫声杂管声。残月半窗清不寐，照人离恨太分明。
再游西湖
作者：陆懿淑
朝代：清

轻舟共赏好湖光，远见朱桥曲曲藏。忽听钟声刚报晚，碧山如画对斜阳。
别后寄外
作者：陆懿淑
朝代：清

话别迟迟执别难，征车偏促夕阳残。临歧不敢轻垂泪，忍到灯窗背后弹。
因堂上病重偶成寄外
作者：陆懿淑
朝代：清

于归屈指十年残，难把中怀一日宽。阅历渐随年齿长，别离敢谢仔肩难。原知世少忘忧草，安得人传夺命丹。却为病魔添百感，茫茫愁绪屡忘餐。
夏日閒居
作者：陆懿淑
朝代：清

几声楼笛听依稀，团扇摇风暑气微。得意新蝉争树噪，忘机小蝶逐人飞。缸栽旧藕花增艳，檐覆修梧叶正肥。静对纱窗无个事，敲残棋局月临扉。
寄外
作者：陆懿淑
朝代：清

千里关山隔，相思一见难。除非同入梦，权作醒时看。
寄妹婉卿即步原韵
作者：陆懿淑
朝代：清

匆匆握别几多时，无限深情语转迟。烟水迢迢劳远梦，云山叠叠费相思。绿窗快赌当年绣，红烛閒敲永夜棋。此境已成陈迹逝，怜侬寂寞强题诗。
待燕
作者：陆懿淑
朝代：清

画阁隐斜晖，雕梁燕未归。新雏方待乳，何忍下帘帏。
探梅
作者：陆懿淑
朝代：清

一路经行处，烟深雪未消。不知春远近，相约过溪桥。
春寒
作者：陆懿淑
朝代：清

寒气朝犹逗，湘帘未捲时。重寻前夜梦，新写早春诗。梅发江南尽，鸿归塞北迟。曲阑閒倚处，日影度花枝。
月夜
作者：陆懿淑
朝代：清

月照窗前夜转明，闺中静听已三更。瑶台应更凉如水，花影移阶辨未清。
病中忆外
作者：陆懿淑
朝代：清

平安例报寄征邮，病掩深闺独自愁。为检药方时强坐，频看宝镜懒梳头。玉钗敲折寒生袖，银烛挑残月上钩。寂寞夜深清不寐，听残连漏到鸡筹。
秋雨
作者：陆懿淑
朝代：清

水滴阶生响，风吹叶有声。梧桐深院里，终夜不胜情。
纳凉
作者：陆懿淑
朝代：清

月光如水浸楼台，风动盆荷暗里开。惹得流萤飞不定，夜深犹上绮窗来。
绍兴舟中作
作者：陆懿淑
朝代：清

篷窗徙倚夕阳时，到处桃开三两枝。信有春风轻似剪，长堤翠擘柳千丝。
迎鸿
作者：陆懿淑
朝代：清

八月当秋社，儿童报雁来。稿砧相别久，莫是有书回。
送外赴蜀
作者：陆懿淑
朝代：清
体裁：七言律诗

忍攀杨柳系征鞍，男子桑蓬逸处难。儿代课书休寄忆，亲能勿药便平安。连云蜀栈千寻上，捧日皇途一例看。领袖功名应不远，他年禄养好承欢。
送外赴蜀
作者：陆懿淑
朝代：清

忍攀杨柳繫征鞍，男子桑蓬逸处难。儿代课书休寄忆，亲能勿药便平安。连云蜀栈千寻上，捧日皇途一例看。领袖功名应不远，他年禄养好承欢。
送外赴金陵
作者：陆懿淑
朝代：清

一窗灯火夜缠绵，手叠行装欲废眠。寒暖无常宜自重，文章有价在争先。明知此别无多日，正恐迟归已近年。却喜高堂犹健饭，放怀南下莫流连。
采桑
作者：陆懿淑
朝代：清

桑叶绿初成，提筐陌上行。东风初过去，一片剪刀声。
野望
作者：陆懿淑
朝代：清

映树残阳淡欲无，炊烟起处水村孤。呕哑谁更摇兰橹，惊动溪鱼乱跳珠。
水月禅院
作者：陆振渊
朝代：清

烟水弥漫际，玲珑构一庵。浪高翻鹤渚，月转印龙潭。幡每空中舞，禅宜象外参。缘知名利客，净土未曾探。
树根文殊像得之五台山僧
作者：陆攀
朝代：清
体裁：古风

五台古树蟠杈枒，几劫山中雨鬘华。蛟龙穴石五千仞，善根不受诸泥沙。文殊说法忉利上，历历白榆依瑞相。忽然倒影落青冥，印入祇林自成像。老樵腰斧若猿猱，掀萝担取侪蓬蒿。归来夜半霹雳声，圆光照眼怖欲逃。苍虬脱鳞木兰裂，中有文殊身似雪。庄严螺髻妙无伦，纯漆点瞳香海澈。南来有意伴长耳，应与肉身笑相视。古佛法相总天成，刻画丹青徒幻诡。人言此是真文殊，我来瞻礼抚掌吁。聊作转语开蒙愚，是相非相何别区，万川月影皆如如。
浙江潮
作者：陆攀
朝代：清
体裁：七言律诗

倒泻银潢接大荒，禺强不受走钱塘。白横一缕遥拖线，碧涌三篙陡峙墙。直有雷霆翻地轴，更无鱼鳖上河梁。吟毫粗写瑰奇状，亲见还应走且僵。
病起·其一
作者：陆攀
朝代：清
体裁：七言律诗

一卧经旬瘦更狂，喜清聊复起徬徨。破除久溽吟齐女，拟答高秋试索郎。醉里行藏消岁月，胸中磊块入膏肓。素心何事初来雁，不省拚飞逐稻梁。
病起·其二
作者：陆攀
朝代：清
体裁：七言律诗

宿雨初收薜荔乾，欣然坐对碧霄寒。花含薄暧嫣如笑，树袅轻云秀可餐。老骥摧残关塞晚，秋鹰横绝海天宽。倚阑无限登临意，宝剑璁珑独自看。
江南春·春草
作者：陆敏
朝代：清

风欲偃，路愁遥。枝头莺语滑，柳下马嘶骄。堤边嫩绿年年长，几换游人过画桥。
蝶恋花·春尽
作者：陆敏
朝代：清

莺唤纱窗惊晓梦。日上三竿，乱把花枝弄。杨柳池塘烟水重。荼蘼香暖时相送。懊恼游蜂闲打閧。自捲湘帘，玉笛轻声弄。暗卜金钱何处用。六幺倒挂窗前凤。
长相思·题月下抱琴美人图
作者：陆敏
朝代：清

风正凉。桂正香。月照当头树影墙。良宵暗断肠。灯闪墙。月移廊。欲抚丝桐情自伤。声中求凤凰。
青玉案·题赵夫人文淑画
作者：陆敏
朝代：清

寒山闺秀神清彻。映千尺，流泉雪。忽见花开来舞蝶。缣缃乍展，丹铅漫染，点缀香痕湿。玉人天授生花笔。非雾非烟空翠滴。好鸟和鸣呼欲出。红蕉白萼，柔枝嫩叶，生意毫端集。
抵荷湖村作
作者：陆文杰
朝代：清

到耳乡音听未真，半生辜负鉴湖春。峰峦一笑如相识，我本山阴道上人。
春日偕雅亭弟入都谒选留别诸同好兼示雅亭
作者：陆文杰
朝代：清

饮罢阳关酒一卮，骊哥声起动人思。难忘李杜论文日，漫说机云入洛时。驷马桥边新折柳，百花潭上旧题诗。巴山傥践重来约，定向西窗话别离。埙篪叶奏几经年，云栈迢遥共著鞭。自昔才人多入蜀，从来豪士爱游燕。连床风雨三更梦，满路莺花二月天。余不负丞君吏隐，可能同到锦江边。
春日偕雅亭弟入都谒选留别诸同好兼示雅亭·其一
作者：陆文杰
朝代：清

饮罢阳关酒一卮，骊哥声起动人思。难忘李杜论文日，漫说机云入洛时。驷马桥边新折柳，百花潭上旧题诗。巴山傥践重来约，定向西窗话别离。
春日偕雅亭弟入都谒选留别诸同好兼示雅亭·其二
作者：陆文杰
朝代：清

埙篪叶奏几经年，云栈迢遥共著鞭。自昔才人多入蜀，从来豪士爱游燕。连床风雨三更梦，满路莺花二月天。余不负丞君吏隐，可能同到锦江边。
舟次仪徵
作者：陆文杰
朝代：清

绿杨深处古真州，绕郭帆樯万斛舟。十里珠帘遮不住，笛声飞出水边楼。
利器行
作者：陆文铭
朝代：清

干将之刃筱簬箭，斩骑贯革如飞电。不逢挥剑发机人，锋铦未许伤缟练。铅刀蓬矢各逞奇，光芒骇目莫敢携。风胡去兮养由逝，吾安归兮长相思。
拟古
作者：陆文铭
朝代：清

明月在浊流，不改月色清。孤松盘曲径，不改松性贞。君子遇险巇，此心恒荡平。
日入行
作者：陆文铭
朝代：清

昆仑山摧若木枯，虞渊泛滥沉金乌。羲和沉缅不肯醒，后羿奋臂斗雕弧。八龙骨朽呼不起，石马嘶烟寒月里。玉桃溃裂饱青鸾，方朔偷儿今日死。茫茫元气千古浮，劫灰飞尺天地愁。回头长叫广成子，黄帝何为土一抔？
杂诗
作者：陆文铭
朝代：清

天地不生成，古今有何事。茫茫万劫中，生民多所嗜。黄金变为土，盗蹠亦柳季。造物起争端，无怪人趋利。有酒且斟酌，万事付一醉。
七夕
作者：陆曾禹
朝代：清

蒸暑尚未减，佳夕忽我临。顾兔细云衢，宛虹垂华林。绮窗弄玉笛，朱楼理瑶琴。缥缈入银汉，凄凉杂清砧。露辉金剪刀，风引素丝针。始妒合欢扇，次爱鸳鸯衾。仿佛琉璃帐，依稀环佩音。感物兴叹息，莫言辰与参。
洞霄宫
作者：陆曾禹
朝代：清

洞霄真福地，上帝自高居。鹤语依轩竹，龙鸣出水渠。松台春草发，石壁晚花疏。自有乾坤大，何须步碧虚。
送许星彩之{氵鷇}溪
作者：陆曾禹
朝代：清

我与许子常徘徊，湖上同登照胆台。渔歌四起春草绿，横笛短箫送酒杯。人生聚散不可长，江风五月芰荷香。别我欲往兰溪去，执手依依情自将。许子之父方秉铎，苜蓿斋中未萧索。朝暮趋庭诲《诗》礼，青山万叠对高阁。去时漠漠双台高，江岸烟深猿夜嗥。倚天绝壁喷石乳，动地清流涌翠涛。兰阴山中兰蕙多，香风拂拂衣上过。一林翠竹笼烟霭，百尺苍松挂藤萝。知君雅意事游衍，紫霞白云常在眼。山光夜映酒杯中，几番脱帽坐苔藓。
秋雨
作者：陆曾蕃
朝代：清

积雨苔痕绿，西风客舍寒。疏花垂短砌，湿鸟坐雕阑。贫贱依人老，关山行路难。感时空洗句，愁绝镜中看。
读孝山伯兄思州诸什漫成二绝·其一
作者：陆枝山
朝代：清
体裁：七言绝句

高卧长馀五色笺，重携琴鹤到南天。衡阳雁尽无消息，赢得新诗几百篇。
读孝山伯兄思州诸什漫成二绝·其二
作者：陆枝山
朝代：清
体裁：七言绝句

粤吟才罢复黔吟，此地离情黯更深。好似少陵夔府咏，孤城落日故园心。
挽张之洞联
作者：陆树藩
朝代：清
体裁：联

身系安危者三十年，立言立功立德，久已夫名垂宇宙，非游夏所敢赞词，惟庚子猝遭变故，赖我公保障东南，不才适奔走救济而回，亲见硕画忠谋，支持全局，到此时历历追思，曷禁与海内苍生，齐声痛哭；躬担道统于五千载，希贤希圣希天，伟矣哉博贯中西，为古今知止至善，自戊戌纷涌横潮，独屹镇狂澜砥柱，世界在祸福存亡之际，毅然振商兴学，巩固皇图，迨弥留殷殷筹策，尚叮咛前途教育，进步勿封。
挽张之洞联
作者：陆梦熊
朝代：清
体裁：联

兼祧庙制，亦创亦因，与先朝议储殉节之臣，聚首九原应稍慰；半壁棋枰，即守即战，以谥法甲胄有劳为例，易名两字信无惭。
钱塘
作者：陆森立
朝代：清
体裁：七言绝句

风涌银涛势欲狂，万山空自削苍茫。非关客思无聊赖，十月天寒正陨霜。
东湖冶泛和仇沧柱
作者：陆楙
朝代：清
体裁：七言律诗

宛泛平湖垂暮天，西风晴采画楼烟。山迎人面舟移坐，月照花身酒入筵。相问漘车邀弄篴，一时洛咏掩歌钿。迟从燕赏虚幽胜，未遣风流付蜀笺。
寄示子弟
作者：陆楙
朝代：清
体裁：七言律诗

早识长安行路难，那堪留滞又无端。愁中白发惊人老，眼底青毡待汝宽。十说精勤传季子，六书浑雅有宜官。年来不少鲈鱼兴，督亢秋风七月寒。
戏咏水晶丸
作者：陆楙
朝代：清
体裁：五言律诗

日下能藏影，空中略有模。熟摩冰雹滑，乍结水沤枯。属纸怀焦燄，承巾恍湿濡。老夫双眼钝，看汝只如无。
戏题
作者：陆楙
朝代：清
体裁：七言绝句

到官雨打羊髯帽，去职风扇鹿膞裙。为语村黎休掩泣，黄堂好作送穷文。
柳
作者：陆楙
朝代：清
体裁：五言律诗

二月曲江池，牵人柳正宜。堕绵斜莫管，袅带错还施。水溜毵毵眼，风裁曲曲眉。春禽飞不上，犹是未眠时。
猫
作者：陆楙
朝代：清
体裁：七言绝句

纤睛团颊白狮猫，锦索银铃拥柘条。为有楼头红粉唤，不随双蝶过溪桥。
话山叔斋对牡丹书怀
作者：陆楙
朝代：清
体裁：古风

三十驱京术，四十训军牙。六十吏边圉，槲笠带雨拿。往策微有佩，审言如胸哇。道仄行岂易，杌杌无安车。良苗犹袭暵，窜砾迟搜爬。密期疑可蹈，辍食手三叉。终惭卫足智，漫漶樱横罝。业荡祸乃巳，徒步还空家。键门削人迹，缘蔓繇滋芽。顾彼贫寒炊，力折谁为嗟。漏屋行题剂，山田且负耞。伊予季父者，落筑城东洼。累石布卉木，亭庑宛窥遮。垂当恢台及，阶芍朝云霞。置酒呼群侄，狎坐倾杯虾。得休崎岖身，拭襟陪欢嘉。捷语躏隅曲，浅醉留馀哗。未达富贵理，徒看富贵花。
酬天岳上人二首·其一
作者：陆楙
朝代：清
体裁：五言律诗

岳公携锡去，千里接幽佳。问讯三生石，贻诗一字斋。冥鸿回墨篆，江草屈书钗。不斸匡山径，名高未任埋。
酬天岳上人二首·其二
作者：陆楙
朝代：清
体裁：五言律诗

迈物非无寄，离尘不任名。真山分虎住，越涧与人行。晨磬通虚麓，春瓢洗巨泓。石根闻胜义，矫欲黜迷情。
东溪对雨同朱子西安
作者：陆楣
朝代：清

幽阁临烟浦，清阴及麦秋。乱红过彴略，丛绿语軥辀。圃发移新树，溪添欲断流。云峰深不见，试笕最高楼。
再游东溪
作者：陆楣
朝代：清

乱峰围小阁，秋水抱闲门。酒熟黄花节，客来黄叶村。疏灯烟径出，软语夜窗温。勿药知堪喜，新诗与细论。
哭朱子西安
作者：陆楣
朝代：清

形化辞尘蜕，神归控玉虬。亦知生是寄，其奈逝难留。往事犹萦抱，当年拟息游。行歌原寡和，命啸更无俦。客偶传狂草，君偏赏谬悠。姓名烦记注，物色到荒陬。委巷逢倾盖，晴溪约放舟。骊黄评共略，水乳味交投。移日过花屿，轻阴爱麦秋。芳菲桥外圃，澹荡水边楼。隔渚丛烟荻，当阶堕海榴。提壶听格磔，惊饵见游鯈。槛列层峦小，帘窥竹影修。雪鳞尝破浪，碧叠劝新篘。兴洽谁宾主，吟深始唱酬。告归情促刺，惜别语覼缕。一自经年阻，重为度夏谋。荷香新涨浦，菱棹晚风讴。三径哗言笑，中厨饰膳修。扃扉辞剥啄，解榻换衾裯。妄志归渔猎，虚怀属校雠。借书劳远使，发箧任穷搜。坠典陈绵蕞，雄图聚米筹。当餐时借箸，废寝屡然篝。此意平生最，相看意气遒。忘言惟悦解，疑义迭咨诹。特达知能许，迕疏愧莫售。怜才珍蕙柏，鉴品别薰莸。轩盖讥乘鹤，衣冠哂沐猴。负涂群诧鬼，借面只怜优。要路供麾斥，穷居切喔咻。力虽悭广厦，心每薄干糇。念旧曾悬剑，分甘及敝裘。倾囊宁复虑，指囷动相赒。缓急焚兼溺，安危鼓应枹。薪劳炊莫恤，绵薄绪还紬。常恨枭难逐，尤悲雉即罘。孤踪轻舐触，平地乍戈矛。意在忘亲串，情殷绝悔尤。聊城终藉鲁，北海为呼刘。涸辙逢濡润，泥涂免躏蹂。冲冠还故璧，投杼息谗咮。直道今亡矣，交情有是不。往来仍契阔，出处共浮沤。予两逾闽嶂，君三上蒯州。风霜催蹀躞，烟水送夷犹。献赋羞荆玉，因人耻蒯缑。壮颜销客路，生事寄诗邮。便拟逃尘网，言归把钓钩。山青浓似黛，水碧澹如油。好买篷编舸，旋牵屋傍洲。五湖客第宅，万卷薄公侯。不敷云霄鹄，惟盟浩荡鸥。营营何日了，冉冉此生休。夙世怀吞凤，儿时气食牛。乡人思款假，国土识骅骝。冀北占游刃，秋风试射菆。高材来贝锦，大木撼蚍蜉。暂滞扶摇翮，翻资烂熳游。诗篇闲煅炼，心肾苦雕锼。昌谷无幽怪，香山有刻镂。清鲜宜沁齿，隽爽欲新眸。先达倾中座，争言让一头。轮囷偏未遇，蹭蹬复何尤。薄秩縻金马，浮荣视缀旒。原无东观志，聊慰北堂愁。花傍轻烟发，春依寸草柔。悬鱼欢綵袖，跃鲤荐常羞。匕筋关愉戚，几微审竞絿。良辰铺几席，妙午佐尊卣。宛转温裀枕，辛勒洁厕牏。百年殊未慊，二竖竟何仇。谥臂宁分痛，刲肝讵易瘳。吁号祈帝力，祷祀倚神庥。返哺心徒折，衔枯索不收。肠摧声尽咽，泪竭血空流。备礼宁唯峤，哀劳不啻裒。云山俱惨怆，风木倍飕飂。骨立栖苫块，魂飞望首邱。家门戕荫芘，吾党失蓍龟。里巷仃舂相，亲知泣道周。世难存鸑鷟，天岂纵鸺鹠。茫昧呵安问，招呼返未繇。嗟予犹彳亍，顾影但啁啾。顽石资砻错，推轮仗矫揉。弦哀良已断，斤妙故难求。展卷追吟赏，持觞忆劝酬。不成书咄咄，谁为听忧忧。重过溪山曲，依然水石幽。尘埃凝旧榻，灯火暗空帱。絮酒成虚设，牙签永罢抽。却思凉月夕，同上泛湖桴。一叶中流住，长空匹练浮。残更高秉烛，清咏数传瓯。昔梦惊蘧蝶，余生悟爽鸠。向平身后事，任昉故人忧。名未成千载，身还欠一抔。遗文须料理，门户赖绸缪。天水论交密，夷门结契稠。衰迟无限望，凄绝若为酬。
归过惠山
作者：陆楣
朝代：清

濯足寒流憩柳湾，祓除尘土上漪澜。系舟南浦经年忆，秉烛羌村后夜欢。作客久难谙世路，逢人偏苦问长安。山灵莫漫嘲逋客，留得怀中一寸丹。
梁鸿井诗
作者：陆楣
朝代：清

萧疏荆布古风存，纸阁芦帘想旧村。凄断辘轳霜晓冻，抛残砧杵月黄昏。劳歌底用惊时俗，舂庑何应傍市门。欲采蘼芜三径失，要离坟畔与招魂。
梦西安十年溪上往来情，千尺花潭不较深
作者：陆楣
朝代：清

筚屋午烟劳远饷，钓船春雨忆高吟。寻梅径断怜无笛，问竹床空壁有琴。凄断白门羁枕梦，尚随梁月过枫林。
梦西安十年溪上往来情，千尺花潭不较深
作者：陆楣
朝代：清
体裁：古风

荜屋午烟劳远饷，钓船春雨忆高吟。寻梅径断怜无笛，问竹床空壁有琴。凄断白门羁枕梦，尚随梁月过枫林。
水仙花同西安赋
作者：陆楣
朝代：清

自泻冰壶浣玉容，爱将孤淡压春浓。水晶宫阙前身住，不受人间尺土封。
秦对岩宫谕七十
作者：陆楣
朝代：清

壮岁如闻鬓已丝，百年黄发重相期。朱弓白羽从戎日，玉尺冰壶校士时。世路漫随三仕改，臣心真有一人知。堂前嘉树犹存问，奕叶欣沾雨露垂。凤谷重开绿野堂，韶年清望起鹓行。共惊海内声华早，自爱山中日月长。诗卷钓船春水曲，茶烟禅榻雨花香。游人那识闲居意，但指红楼与画廊。匝月笙歌宴未移，脩脩书剑自天涯。品题易作连城贵，剪拂宁忘伏枥思。中允最怜投分久，舍人应念报恩迟。只余木食严栖客，愿自商山更采芝。
秦对岩宫谕七十·其一
作者：陆楣
朝代：清

壮岁如闻鬓已丝，百年黄发重相期。朱弓白羽从戎日，玉尺冰壶校士时。世路漫随三仕改，臣心真有一人知。堂前嘉树犹存问，奕叶欣沾雨露垂。
秦对岩宫谕七十·其三
作者：陆楣
朝代：清

匝月笙歌宴未移，脩脩书剑自天涯。品题易作连城贵，剪拂宁忘伏枥思。中允最怜投分久，舍人应念报恩迟。只余木食严栖客，愿自商山更采芝。
秦对岩宫谕七十·其二
作者：陆楣
朝代：清

凤谷重开绿野堂，韶年清望起鹓行。共惊海内声华早，自爱山中日月长。诗卷钓船春水曲，茶烟禅榻雨花香。游人那识闲居意，但指红楼与画廊。
过故骠骑宅
作者：陆楣
朝代：清

投笔从戎少壮年，归耕还问伍员田。可怜策马横戈地，惟在蛮烟瘴雨边。一自烽尘遗故国，难得花石记平泉。萧萧芦获悲风起，疑是吹笳薄暮天。
金缕曲 其一 哭朱子西安
作者：陆楣
朝代：清

再见斯人否。只飘零，数行珠玉，照人怀袖。蜗角虚名磨蝎命，多少雨潺风骤。刚博得、几年诗酒。草草园池生计办，撇鸥盟，更读辕驹走。聊尔事，亦何有。归来三径花如旧。纵长贫，肯教冷落，翟门师友。今日一挥知己泪，不为绨袍情厚。奈寂寞、才名身后。千载心期吾不忘，悔五湖，有约终相负。风乍咽，暮涛吼。
金缕曲 其二 哭朱子西安
作者：陆楣
朝代：清

漂泊天南久。讯征鸿，故人何似，别时诗瘦。为说蓼莪初废咏，血渍夜台应透。料鸡骨、那堪长守。急趁归航相慰藉，素车迟，不及飙轮骤。空饮恨，范张友。招邀尚记黄花候。镇流连，蒲帆夜月，竹窗清昼。吟到伤心千古曲，清泪一时盈袖。更齿冷、蝇营狗苟。我有新诗君未见，尽长歌，骂座还闻否。弦已断，臆难剖。
金缕曲·哭朱子西安
作者：陆楣
朝代：清

再见斯人否。只飘零，数行珠玉，照人怀袖。蜗角虚名磨蝎命，多少雨潺风骤。刚博得、几年诗酒。草草园池生计办，撇鸥盟，更读辕驹走。聊尔事，亦何有。归来三径花如旧。纵长贫，肯教冷落，翟门师友。今日一挥知己泪，不为绨袍情厚。奈寂寞、才名身后。千载心期吾不忘，悔五湖，有约终相负。风乍咽，暮涛吼。漂泊天南久。讯征鸿，故人何似，别时诗瘦。为说蓼莪初废咏，血渍夜台应透。料鸡骨、那堪长守。急趁归航相慰藉，素车迟，不及飙轮骤。空饮恨，范张友。招邀尚记黄花候。镇流连，蒲帆夜月，竹窗清昼。吟到伤心千古曲，清泪一时盈袖。更齿冷、蝇营狗苟。我有新诗君未见，尽长歌，骂座还闻否。弦已断，臆难剖。
闻前中丞汤公潜庵讣诗以志感
作者：陆楣
朝代：清

客序逢摇落，同云失照临。中州孤柱石，南国旧棠阴。众草狂风后，三年化雨深。何烦飞白简，先已怵冰心。涸泽重濡沫，贪泉共悔斟。儒尊高键户，官冷薄缨簪。鸾凤栖皆待，蚍蜉撼不禁。只期精贯日，不拟梦为霖。前席公卿畏，攀辕父老喑。循墙躬每戢，纳牖思难任。果硕宁匏系，山高岂陆沈。整遗关气数，恻怆到穷林。未省沟中断，偏怜爨下音。平生羞颂美，此际一微吟。
五溪杂咏二首
作者：陆次云
朝代：清

崎岖幽谷里，尽是碧云阿。祖每尊盘瓠，祠皆祀伏波。峒民参汉俗，溪女唱苗歌。溉种渔樵暇，悠然卧薜萝。挂帆将匝月，犹在乱流中。野豕能飞箭，江豚善拜风。安危凭激浪，行止信孤蓬。影落南天外，飘零望断鸿。
五溪杂咏二首·其一
作者：陆次云
朝代：清

崎岖幽谷里，尽是碧云阿。祖每尊盘瓠，祠皆祀伏波。峒民参汉俗，溪女唱苗歌。溉种渔樵暇，悠然卧薜萝。
五溪杂咏二首·其二
作者：陆次云
朝代：清

挂帆将匝月，犹在乱流中。野豕能飞箭，江豚善拜风。安危凭激浪，行止信孤蓬。影落南天外，飘零望断鸿。
出门二首
作者：陆次云
朝代：清

堂上有慈亲，身外无昆季。承欢赖妻贤，委之以为弟。弱女方四龄，初知离别意。恐其牵袂啼，深伤游子绪。乘彼睡未醒，温存加絮被。拜母不能言，揖妻交重寄。此际心若摧，出门方陨涕。回首望家山，渐远山渐低。侧听岸旁语，乡音已渐移。放舟入大河，烟水无端倪。偶逢相识人，遥呼心依依。无如交行舟，倏忽已远离。
出门二首·其一
作者：陆次云
朝代：清

堂上有慈亲，身外无昆季。承欢赖妻贤，委之以为弟。弱女方四龄，初知离别意。恐其牵袂啼，深伤游子绪。乘彼睡未醒，温存加絮被。拜母不能言，揖妻交重寄。此际心若摧，出门方陨涕。
出门二首·其二
作者：陆次云
朝代：清

回首望家山，渐远山渐低。侧听岸旁语，乡音已渐移。放舟入大河，烟水无端倪。偶逢相识人，遥呼心依依。无如交行舟，倏忽已远离。
咏史
作者：陆次云
朝代：清

儒冠儒服委丘墟，文采风流化土苴。尚有陆生坑不尽，留他马上说《诗》《书》。
咏史
作者：陆次云
朝代：清

儒冠儒服委丘墟，文采风流化土苴。
尚有陆生坑不尽，留他马上说诗书。
天下大师墓
作者：陆次云
朝代：清

水关西出隐浮屠，燕子飞来半月孤。病虎无心看北固，潜龙有恨逊南都。十三陵外馀抔土，二百年来失鼎湖。一自桑田成海后，总啼鹃血洒平芜。
志感
作者：陆次云
朝代：清

人生当遗显，每淡布衣交。谁肯居台阁，犹能念草茅。朱轮来北阙，土室访西郊。古道今还在，淳风近有巢。
杂感三首
作者：陆次云
朝代：清

雷霆能击人，独畏操莽威。鬼神能福人，独于孔孟遗。今古无鉴戒，祸乱相乘除。问天天不言，屈平空著书。北地每苦寒，狐貉出天山。南地每苦热，絺葛生于越。人之所欲须，天意预为设。大哉造化功，于世何所阙。芝兰出秽壤，芙蕖生淤泥。赋性自芳洁，于此徵神奇。君子处浊世，师惠以全夷。何必登首阳，高歌怀《采薇》。
杂感三首·其一
作者：陆次云
朝代：清

雷霆能击人，独畏操莽威。鬼神能福人，独于孔孟遗。今古无鉴戒，祸乱相乘除。问天天不言，屈平空著书。
杂感三首·其三
作者：陆次云
朝代：清

芝兰出秽壤，芙蕖生淤泥。赋性自芳洁，于此徵神奇。君子处浊世，师惠以全夷。何必登首阳，高歌怀《采薇》。
杂感三首·其二
作者：陆次云
朝代：清

北地每苦寒，狐貉出天山。南地每苦热，絺葛生于越。人之所欲须，天意预为设。大哉造化功，于世何所阙。
泛洞庭湖
作者：陆次云
朝代：清

大浸数五湖，莫大于洞庭。时当春夏交，雪融水气蒸。仰视但有天，与波同一青。茫茫六合中，不见大块形。三老弄洪涛，澎湃意所轻。至此乃敬慎，风正始扬舲。同舟色俱静，半帆容与行。此中有楠木，千载成英灵。出没每不时，异响令人惊。舟妇散纸钱，徐徐乃就平。死生呼吸间，宴坐犹兢兢。吁嗟缥缈中，难测鬼神情。或问传书事，心知不敢应。
疑冢
作者：陆次云
朝代：清

疑冢累累漳水头，如山七十二高丘。正平只有坟三尺，千古安眠鹦鹉洲。
登岱
作者：陆次云
朝代：清

得过三观下，因上岱宗巅。海吸长河远，天包大地圆。五更先见日，九点半升烟。孰谓方隅广，回环睥睨前。
白沟河
作者：陆次云
朝代：清

道出白沟河，沈吟唤奈何。古今陵谷变，高下战场多。厉鬼依残骨，耕人拾断戈。烽烟嗟又甚，搔首一悲歌。
赠芷江隐者
作者：陆次云
朝代：清

十二峰回十八滩，渔舟欲上问津难。山亭春尽无人过，开遍桃花只自看。
题荆山石壁
作者：陆次云
朝代：清

寄语山灵听啸歌，连城再刖叹如何？人间碧眼应难遇，莫产琼瑶误卞和。
一丛花
作者：陆求可
朝代：清
体裁：词

六花堆积满乾坤，一色更无痕。但分山水高低处，与林庐城郭江村。蜡屐扶筇，印生屐齿，回首失柴门。不知明月照黄昏，步步踏瑶琨。谁怜东郭先生苦，偶行吟、露出鞋跟。莫笑孙康，读书相映，不复问饔餐。
一丛花
作者：陆求可
朝代：清
体裁：词

呼鬟花下扫莓苔。玉几更安排。秦筝弹出宫商调，正林际、好月初来。柱促分明，弦多宛转，风露落闲阶。遥看北斗挂城隈。击缶共徘徊。曲成虚忆青蛾敛，更调急玉指堪哀。娇入曼声，怨凝繁手，传得美人怀。
一剪梅
作者：陆求可
朝代：清
体裁：词

授衣节后降霜严。深下罗帏，不挂湘帘。依人蟋蟀下床鸣，斜倚熏笼，暗把香添。夜长正值一阳潜。漏水丁丁，愁上眉尖。情深赢得瘦腰肢，那得梅花，索笑巡檐。
一枝花
作者：陆求可
朝代：清
体裁：词

月榭风吹瘦。露井烟笼秀。不须人面映、红光透。喜季女宜家，花下香车骤。燕子来时候。问前度诗人，又到玄都观否。和白雪、妍华依旧。奈我成衰丑。折一枝、簪在佳人首。看灼灼风流，娇态应难有。莫遣渔郎走。鸡犬声中，恐认作、秦人洞口。
万年欢
作者：陆求可
朝代：清
体裁：词

序届安宁，正北郊车马，先迎颛顼。日短须臾，永夕遨游继烛。暖室重铺绣褥。看长短、妓围如玉。博山内、五夜添香，殷勤更进醽醁。更深漏促。鸳鸯瓦冷霜华重，莫亲棋局。玩月无心，只是早归金屋。何处按歌击筑。上云奏、凤来清曲。忽报道、王子猷船，冒寒来访空谷。
上行杯
作者：陆求可
朝代：清
体裁：词

秋到蓬壶阆苑，神仙境、容易生寒。玉液琼浆倾未已。何妨薄醉。捣元霜，游素月。喜悦。香爇。绮户盘桓。
上西平
作者：陆求可
朝代：清
体裁：词

升真天，溪九曲，岭千重。青巉巉、云外芙蓉。谁携蜡屐，踏遍三十六高峰。只恐那、幔亭宝座尽苔封。钧天奏，乾鱼祀，今寂寂，昔隆隆。问篯铿、二子朦胧。云裀霞褥，迢遥清夜宴秋风。曾孙醉后，但无情、云雨西东。
丑奴儿
作者：陆求可
朝代：清
体裁：词

丛丛水树南村外，望眼迷离。新月来时。画得仙娥半额眉。翩跹红袖香风细，笑语声低。纨扇初持。教卷珠帘放燕儿。
东坡引
作者：陆求可
朝代：清
体裁：词

梁间双燕宿。回身守空屋。那堪梦断风摇竹。春来发曲局。春来发曲局。绿窗几扇，湘帘一幅。尽日伴人幽独。黄昏不觉愁伊郁。夜长空秉烛。夜长空秉烛。
东坡引
作者：陆求可
朝代：清
体裁：词

绣衾斜倚坐。潇潇几番过。初时还小后来大。教人醒眼卧。教人醒眼卧。梦魂何苦楚，雨师折挫。尽淅沥、愁无那。可怜滴得耳根破。漏声都听错。漏声都听错。
东坡引
作者：陆求可
朝代：清
体裁：词

鸾钗斜坠下。指尖喷兰麝。纤纤抓背真堪诧。铁鞭何用怕。铁鞭何用怕。轻拢慢捻，弹筝销夜。寻花欲染红星乍。凤仙满把残妆卸。金盆才捣罢。金盆才捣罢。
东风齐着力
作者：陆求可
朝代：清
体裁：词

波撼盂城，气蒸淮楚，千顷汪汪。虚无空阔，彷佛似潇湘。阵阵凫鹥散乱，任渔艇、短曲无腔。微茫里、昼眠估客，风送牙樯。岁岁叹沧桑。波臣怒、如今不受堤防。秋风瓠子，何处稻粳香。斗大孤城国士，可曾见、湖内珠光。金堤上，鸠形鹄面，泪落苍茫。
两同心
作者：陆求可
朝代：清
体裁：词

日照涟漪，风吹苹藻。随流去、赪尾游遨，冲岸过、紫鳞照耀。问波臣、来往江，湖其乐多少。偏有庄生怪诞，驱车中道。汲升斗、不料艰难，对涸辙、真堪绝倒。愿仙翁，吹气槃中，便成灵沼。
中兴乐
作者：陆求可
朝代：清
体裁：词

却寒帘外六花飞。歌台舞榭全迷。煮酒烹羔，呼妓成围。红冰满袖淋漓。欲流澌。灞桥黯惨，骑驴何往，诗思迟迟。
中兴乐
作者：陆求可
朝代：清
体裁：词

宝骑迎来日载阳。东郊瑞绾晴光。土牛畔，野老话农桑。洞庭春色黄柑子。梅园里。五辛盘举。斟酌处，景初长。
中兴乐
作者：陆求可
朝代：清
体裁：词

荷香暗动水晶帘。轻云半罩银蟾。丹鸟飞飞，乱落雕檐。高低随意如憨。点青衫。暖生湘簟，佳人梦醒，起扑花间。
临江仙
作者：陆求可
朝代：清
体裁：词

宦海浮沉多岁月，归来三径看松筠。东风何事苦辞人。窥帘莺与燕，相对也酸辛。种得牡丹根未老，教成歌舞曲初新。蝇名蜗利不沾身。如何愁病里，虚度一年春。
临江仙
作者：陆求可
朝代：清
体裁：词

闻道浙江潮有怪，如何也避钱镠。三千强弩射潮头。金堤随意筑，羞杀古阳侯。江海安澜高枕卧，已经多少春秋。牙樯锦缆去悠悠。千年功与德，谁向棹歌讴。
临江仙
作者：陆求可
朝代：清
体裁：词

飘飘荡荡随风去，许多柳絮楼前。羊羔未买酒谁煎。青山何事便皤然。花园尽日唯高卧，况兼积素无边。一杯苦茗结清缘。旗亭空索十千钱。
丹凤吟
作者：陆求可
朝代：清
体裁：词

听足鸡声三唱，翠幔开时，东方初白。金炉香烬，寒气逼人床箦。愁多起坐，可怜孤负，角枕疏纹，鸳衾新色。细忆清宵好梦，邂逅绸缪，忘却分判南北。料得此时邸舍，也应数尽残漏滴。甚日金闺里，共调冰、重画眉黛宽窄。树头鸦起，误认雁传书帛。慢自披衣，窗外望、初日惊残魄。朝餐空设，只念萧关客。
乌夜啼
作者：陆求可
朝代：清
体裁：词

啼痕宛似幽兰。露华残。正是相思，哀雁叫云端。团扇恨，分镜泪，向谁弹。方寸容愁，寂寞倚阑干。
乌夜啼
作者：陆求可
朝代：清
体裁：词

鹦哥尚唤琵琶。晚风斜。记得年前，同坐碧窗纱。箫巳断。人不见。向谁嗟。栏外那堪，茉莉又开花。
二郎神
作者：陆求可
朝代：清
体裁：词

桃花开日，有一个、内家妆束。看几叶春衫，半钩罗袜，兰麝浑身馥郁。庭畔珊珊环佩响，恁撩乱、憨容堪掬。便杨柳蛮腰，樱桃素口，伴人幽独。眉蹙。如何云雨，高唐归速。听杜宇声声，香魂不返，冷落今春板屋。弦管轻风，氍毹凉月，无那惨红愁绿。黄泉下、轻把人人断送，百身何赎。
二郎神
作者：陆求可
朝代：清
体裁：词

越王台畔，谁把胭脂轻洒。怪真色生香，乍染出、猩红样，浅深高下。莫是杜鹃啼血处，痛处士、山妻羽化。我只虑、无端桃杏，大胆来争声价。笑话。春工无赖，暪真妆假。向暖日、凌风开未了，也不顾、北人惊诧。碎聚花茵浮大白，尽教那、颜如渥赭。待高髻凭栏，唱罢春风，看他都雅。
伊川令
作者：陆求可
朝代：清
体裁：词

嫦娥飞镜寒光透。溪路明如昼。数着行人影瘦。高卧如何能够。萧萧吹鬓风骤。若教偃仰在山园，正歌罢、挑灯看绣。
传言玉女
作者：陆求可
朝代：清
体裁：词

凄切寒蝉，怎惯向离人噪。红蓼堤边，接长途浩渺。匆匆洒泪，何日披云同笑。赏心难共，良辰孤了。顷刻天涯，听阳关、愁悄悄。丹枫黄菊，送骅骝就道。频登高处，望不见行人杳。团圞明月，今宵分照。
传言玉女
作者：陆求可
朝代：清
体裁：词

嫩叶成阴，接夏连春满架。秋风初动，见累累高下。空城野雀，几度窥时惊诧。明珠苍璧，枝头轻洒。橘柚难同，有荔枝、可争价。小槽酿就，好坐消良夜。凉州一郡，那抵醉乡清雅。孟佗何事，不归来也。
传言玉女
作者：陆求可
朝代：清
体裁：词

巷陌如云，尽是冶游儿女。斜阳初下，看烟含苍屿。银蟾皎洁，第一团圞时序。漫寻良友，且斟芳醑。满院梅花，竹兼松、对蜡炬。岁寒三友，胜广寒仙侣。家童报道，门外烧灯如许。冁然点首，擎杯无语。
传言玉女
作者：陆求可
朝代：清
体裁：词

纸帐梅花，才到黑甜深处。蛾眉螓额，便惹人情绪。何须搔首，袅袅凌波微步。妖娆心性，娉婷风度。十二峰头，愿朝朝、又暮暮。为云为雨。向高唐久驻。欢娱漏短，莫遣鸡声惊寤。相思有路。恐难重去。
侧犯
作者：陆求可
朝代：清
体裁：词

破除万事，人生莫放金杯浅。游衍。向月下花前留醉眼。舞馀春雪落，歌罢秋波转。沉湎。应胜似，泥涂中冠冕。调冰雪藕，日日寻芳苑。便教醉卧垆头，也是追嵇阮。愁对胡姬，言赊腼觍。鹔鹴裘在，百壶堪典。
侧犯
作者：陆求可
朝代：清
体裁：词

轻衫穿袖，女儿小小溪头立。羞涩。怕隔岸儿郎、认颜色。柔荑执画桨，绣带凌波湿。齐集。同棹入、花间笑争匿。停船花下，渺渺波光碧。谁念水底新妆，脉脉自相识。徐理红裙，看花如泣。回船且去，满溪落日。
促拍丑奴儿
作者：陆求可
朝代：清
体裁：词

平楚正苍然。骅骝一去放金鞭。如今烟锁行人路，江头陇上，秋云木叶，离思无边。灵鹊噪庭前。便安排、锦瑟华筵。朝朝空作凝妆望，楼头过了，征鸿几阵，泪眼频穿。
倦寻芳
作者：陆求可
朝代：清
体裁：词

轻衫初试，小扇初摇，赏花时候。美景良辰，翻作天涯奔走。愁听莺啼窥燕舞，关河落日频回首。甚今春，向风尘碌碌，两眉空皱。记当年、赏心乐事，柳院花房，约伴携酒。一曲高歌，常得舒颜开口。今日凄凉谁共过，千红万紫偏如绣。却连朝，看青衫、泪痕重透。
偷声朩兰花
作者：陆求可
朝代：清
体裁：词

东风袅袅何曾睡。宿雨初开凝着泪。天气清明。染尽胭脂画不成。神仙一笑凡花俗。蝴蝶双双香里宿。不比垂丝，蜡蒂长拖学柳枝。
八六子
作者：陆求可
朝代：清
体裁：词

看墙头。前朝李树桃花，断送风流。但枝上鸟惊朱槿，池中鱼戏青苹。薰风满楼。多情望断牵牛。早起独开绣帐，夜眠谁共香篝。孤负却窗前，一床湘簟，夏日原长，今年觉短，更兼小胆空房易怯，修眉照镜生愁。瘦堪忧。腰肢不待高秋。
八声甘州
作者：陆求可
朝代：清
体裁：词

长干南去，复岭平冈，似霞蔚云蒸。正繁花撩乱，雏莺睍睆，天气新晴。处处旗亭歌扇，游屐尽堪停。醉倒荒坡下，微月高升。记得南朝遗事，有云公说法，梵语风清。看天边、片片花落石床平。今日山空烟暝，问禅心、但草色鸦声。举头望、天花不见，醉眼花生。
六幺令
作者：陆求可
朝代：清
体裁：词

前头鹦鹉，莫自轻饶舌。齐纨顿收箧笥，减却三秋热。春日翠华来处，烟草和愁结。昭阳欢悦。长门清静，斜抱云和对新月。歌头曲遍重理，冷落清秋节。宫掖新样蛾眉，学得无差别。莫道君恩已断，只怕头如雪。风吹檐铁。半床幽梦，却有何人好明说。
减字木兰花
作者：陆求可
朝代：清
体裁：词

天然窈窕。妆罢蛾眉唯淡扫。都说如花。月下灯前细看他。不知愁苦。学就吴歈腰善舞。百啭春莺。敲碎红牙听一声。
减字木兰花
作者：陆求可
朝代：清
体裁：词

火榴齐吐。趁手亏光能却暑。云树迷离。赤日当头总不知。残书数卷。展着桃笙消昼倦。兴味萧疏。似幅滕王蛱蝶图。
凤凰台上忆吹箫
作者：陆求可
朝代：清
体裁：词

店月催鸡，桥霜送客，半肩行李随身。正残星欲没，斜汉将沦。但好暗中结伴，认尔我、总则非真。长涂里，迎人起雾，拂马生云。酸辛。崎岖寻路，便好梦还家，也自无因。看东方初白，却似斜曛。回首长亭短驿，都只有、烟霭纷纷。朝光启，鸦丁几点，飞出孤村。
凤凰台上忆吹箫
作者：陆求可
朝代：清
体裁：词

歌扇飘残，舞衣零乱，平康减却风流。但莲香蜂蝶，旋绕朱楼。一段镜湖春色，归地下、长恨悠悠。空追念、眉羞萱草，裙妒红榴。休休。彩云易散，料只在、巫山十二峰头。奈朝朝暮暮，月暗花愁。莫漫铸金为婿，问平日、谁更绸缪。泉台去，强如车马，冷落三秋。
凤凰阁
作者：陆求可
朝代：清
体裁：词

怨才郎薄幸，去如兔脱。昨朝今日成吴越。总有良辰美景，难慰饥渴。空断送、冬裘夏葛。多因佻达，孤负深闺蹙额。年年梦里寻生活。憔悴处，一天愁诉与菩萨。止靠着、慈悲定夺。
凤楼春
作者：陆求可
朝代：清
体裁：词

帘幕昼阴阴。绿满庭心。懒行吟。仓庚睍睆带春音。穿户对对相亲。想是春光去不远，向花下追寻。漫开襟。玉局瑶琴。栏杆遍倚，闲愁闲闷，困人天气难禁。风动虾须，蔷薇香透小园林。北窗休启，梅雨霪霪。
凤楼春
作者：陆求可
朝代：清
体裁：词

金屋好丰标。两袖红绡。扇轻摇。微风拂拂动眉梢。蝴蝶几对风骚。最爱扑他愁不着，向花下空招。翠云翘。无限妖娆。回鬟遮面，秋波偷注，知音自解相挑。愿向深闺，并持纨素坐良宵。仁风频扇，骨冷魂销。
凤衔杯
作者：陆求可
朝代：清
体裁：词

昼掩重门愁自语。前春不似今春苦。任隐几凭栏，支离憔悴浑难住。看病骨、如风絮。断肠天，销魂雨。甚无端、恼人情绪。纵柳下花前，一时没个安排处。向梦里、寻欢去。
出亭柳
作者：陆求可
朝代：清
体裁：词

满院晴风，宿露洗芳丛。灯烁烁，绿盘龙。结绮楼前开了，此恩不属黄钟。背日当阶无数，费尽天工。年来金带浑无种，万花会上漫相逢。簪双髻，映帘栊。自可调和金鼎，何缘持赠西东。全仗王筠作赋，重吐轻红。
剔银灯
作者：陆求可
朝代：清
体裁：词

朱户春风吹透。正满目、园林如绣。嫩柳拖烟，新荑承露，何事轮蹄奔走。风前雨后。生受了、别离僝僽。陌上金车驰骤。处处寻花载酒。魂销黯然，劳劳亭畔，歌罢不堪回首。香尘扫否。怕迟了、归来时候。
十二时
作者：陆求可
朝代：清
体裁：词

惹征尘、几年面目，只怕山灵憎我。赋归去、寻山清坐。孤鹤野猿相和。涧户平安，山堂无恙，任昼吟宵卧。把旧日、八尺乌皮，移向篱前，延接高人几个。回首看、长安道上，名利何人丢过。用尽巧机，波澜反覆，直是亏他作。恁蝇头蜗角，还须明眼觑破。算不如、一邱一壑，且消却闲功课。石上流泉，松间明月，清福天来大。咏考槃在陆，不受世人颠簸。
十二时
作者：陆求可
朝代：清

惹征尘、几年面目，只怕山灵憎我。赋归去、寻山清坐。孤鹤野猿相和。涧户平安，山堂无恙，任昼吟宵卧。把旧日、八尺乌皮，移向篱前，延接高人几个。算不如、一邱一壑，且消却闲功课。石上流泉，松间明月，清福天来大。咏考槃在陆，不受世人颠簸。
十二时
作者：陆求可
朝代：清

朔风初、改玄冥节，天气寒凝牛斗。好宴乐、豳风朋酒。万宝告成时候。田畯筑场，农师纳稼，上下欢为寿。食黍彘、其味宜咸，天上虹藏，闭塞渐交子丑。屈指来、黄钟大吕，岁暮尽堪消受。半夜阳生，天心来复，至日看长久。坐待嘉平过，渡江又多梅柳。
十二时
作者：陆求可
朝代：清
体裁：词

朔风初、改玄冥节，天气寒凝牛斗。好宴乐、豳风朋酒。万宝告成时候。田畯筑场，农师纳稼，上下欢为寿。食黍彘、其味宜咸，天上虹藏，闭塞渐交子丑。驾铁骊、雉沉为蜃，麋角解于林薮。荐庙尝鱼，休教冰盛，冻断渔郎笱。合乐师大吹，缀恩不弃白叟。屈指来、黄钟大吕，岁暮尽堪消受。半夜阳生，天心来复，至日看长久。坐待嘉平过，渡江又多梅柳。
千年调
作者：陆求可
朝代：清
体裁：词

终日恋迷途，见夕阳将下。便欲暂停行色，酒舍潇洒。邮亭未到，难解金鞍，乱山丛里，共征夫、催瘦马。鞭梢四指，暝色生寒野。几处萧寺寂寂，暮鼓将打。昏鸦古朩，此景真如画。向溪畔人家，坐销良夜。
千秋岁
作者：陆求可
朝代：清
体裁：词

梅花如雪。又报千秋节。嘉平放出通宵月。仙人乘羽盖，青鸟衔金屑。称觞会，豹胎麟脯争罗列。广乐当庭设。玉碗葡萄洁。称万寿、蓬莱阙。绿鬓方瞳子，袖有丹砂诀。从此去，蟠桃慢慢枝头结。
千秋岁
作者：陆求可
朝代：清
体裁：词

红妆仙子。花貌何须洗。风流常占风波里。分香原不惜，解语应如此。更无数，青衣翠袖环相倚。缥缈云成绮。玉树歌声美。摇白羽，临秋水。能容佛子咒，不禁鸳鸯戏。凝望处，若耶溪女船来矣。
千秋岁引
作者：陆求可
朝代：清
体裁：词

一朵琼花，两行绿柳，引得君王向南走。风流爱看殿脚女，山河不值杯中酒。汴渠开，隋堤筑，云帆骤。明月一桥箫未久。罗绮满楼歌方奏。玉鲙金齑不空口。平陈可怜三十载，头颅又落他人手。好收成，雷塘上，田千亩。
千秋岁引
作者：陆求可
朝代：清
体裁：词

亚岁书云，黄钟应律。绣线新添五纹刺。南来晷长视八表，西倾漏短名三极。动葭灰，悬风炭，闭虚室。迎福履相遗贵戚。听乐奏钧天纯绎。万国交章贺元历。天心自然生剥复。群阴那许长充塞。一阳申，八音舞，豆糜赤。
千秋岁引
作者：陆求可
朝代：清
体裁：词

隐雾孤城，兼天远水，一抹微云秋色里。红缨鹗随猎马返，黄芦雁触渔舟起。满江枫，几村柳，鸟归矣。陇上牧童行迤逦。田畔老农歌欢喜。共指馀霞散成绮。开门细看山万叠，登楼忽忆人千里。坐胡床，吹横笛，徐烹鲤。
华胥引
作者：陆求可
朝代：清
体裁：词

玄冥久湿，后土初干，同云飞尽。赤凤歌回，开炉好试梅花酝。应有云物堪书，见征鸿成阵。背负暄和，献金门莫须吝。日淡风微，几番疑、纱窗春近。摩霄群鹤，翅双开留馀润。石燕淋漓归后，一床残缊。社结乌金，前溪溪路堪认。
南乡子
作者：陆求可
朝代：清
体裁：词

晓日满三城。春水如蓝拍岸平。架上酴醾开也未，轻轻。随意寻花独自行。竹径露华凝。啜茗焚香一味清。卷起画帘招燕子，生生。又听黄鹂第一声。
南乡子
作者：陆求可
朝代：清
体裁：词

长袖舞山香。花带春风上砑光。体又轻盈腰又软，颠狂。恼乱苏州刺史肠。天地久低昂。叶叶春衫起凤凰。转面回身轻似燕，飘飏。掌上高擎也不妨。
南歌子
作者：陆求可
朝代：清
体裁：词

柳眼摇新绿，花颜发早红。桥边油壁易相逢。那数繁华撩乱、大堤东。醉客清明酒，吹人上巳风。几番清宴碧湖中。如今山居寂寞、与谁同。
南歌子
作者：陆求可
朝代：清
体裁：词

画架沾春雨，丝绳动晓风。佳人群戏百花丛。试看湘裙飘荡、半天中。蝉鬓过眉翠，罗衫映日红。才离花板立从容。一似姮娥轻落、广寒宫。
南浦
作者：陆求可
朝代：清
体裁：词

屏营歧路，听无情羌笛奏骊歌。极目遥遥杨柳，浓绿满关河。试问伤心何事，为临风、无计挽鸣珂。纵知有后期，难分此际，哽咽语偏多。叹息年时行乐，到如今、无那别离何。且看猿啼客散，寒水又生波。从此渐容光瘦减，春花秋月怎消磨。愿一身化作黄鹄，同子出岩阿。
卜算子
作者：陆求可
朝代：清
体裁：词

暗里送秋光，不管愁人怕。偶向梧桐树底行，一叶当头下。风起小池寒，露湿莲房卸。引勤当年旧性情，无数悲秋话。
双双燕
作者：陆求可
朝代：清
体裁：词

社翁雨过，正绿水人家，珠帘高卷。一双上下，隔岁重来相见。画栋朱栱游遍。乍欲去、几番缱绻。呢喃细语无多，似说旧巢堪恋。小苑。春光初暖。便过柳穿桃，翅轻风软。差池久出，衔得香泥才转。又见微沾花片。试问尔、于飞近远。玉京相待楼头，莫忘故人情款。
后庭花
作者：陆求可
朝代：清
体裁：词

菊花轻送清秋别。霜风烈烈。天外孤鸿愁欲雪。初冬时节。高阳揽辔阴云结。游人停辙。橙黄橘绿如春热。暗香徐爇。
品令
作者：陆求可
朝代：清
体裁：词

冰雪溪山净。却引起、游人兴。软裘辉映，暖炉旧会，临期重订。便上篮舆，早看尽、三冬景。春花秋镜。雪中赏、皆佳境。况前溪一树梅，识得风流情性。斗转参横，何异罗浮初醒。
唐多令
作者：陆求可
朝代：清
体裁：词

四始转芳洲。三微启孟陬。献椒花、颂出妆楼。聚饮屠苏谁最少，添一岁、更风流。阊阖在螭头。衣冠拜冕旒。赐醁醽、白兽樽浮。朝罢金莲花炬散，曾记入、火城游。
唐多令
作者：陆求可
朝代：清
体裁：词

山色四周遭。溪光七里遥。把渔竿、其乐陶陶。半世羊裘狂未了，加帝腹，傲天朝。文叔网英豪。冥鸿惜羽毛。画云台、轩冕焦劳。济济功臣三十六，争得似，子陵高。
唐多令
作者：陆求可
朝代：清
体裁：词

紫燕啄檐牙。游丝袅落霞。科头立、独倚窗纱。底事今年无好兴，常闭户、日西斜。闲杀陌头花。空留金犊车。哦嵋老、只在东家。识得嵇康真是懒，但携手、话桑麻。
唐多令
作者：陆求可
朝代：清
体裁：词

衫子杏花红。新梳蝉鬓松。画栏前、几度春风。试望劳劳亭下路，人不见，草连空。夜夜梦魂中。渔阳有路通。到朝来、依旧西东。懊恨莫登高阁眺，常错认，几花骢。
喜迁莺
作者：陆求可
朝代：清
体裁：词

来时路，别时人。记起便伤神。长亭一望一回新。桃李十分春。舞袖闲，歌喉冷。情共水流无尽。萧萧孤馆隔平津。踏遍化衣尘。
喜迁莺
作者：陆求可
朝代：清
体裁：词

笼宽织，许双栖。毛羽一般奇。寻常饮啄未曾饥。不肯一声啼。五色鲜，云锦似。炫烂劳人凝睇。问君何事向溪前，目眩甘投水。
四园竹
作者：陆求可
朝代：清
体裁：词

柳阴深处，背手立多时。万条垂绿，日色轻穿，照出金衣。春未阑，娇欲醉、翩然熠耀，撩人又上高枝。爱芳菲。轻风吹过梨园，暖烟引到桃溪。洛下千门万户，睍睆春声听不疑。酒初醒、双柑未破，羲轮已向西。
圣无忧
作者：陆求可
朝代：清
体裁：词

自古多愁处，无如客舍难堪。薄情一片云遮面，摇落在江潭。杜宇空啼泪血，春风不送征骖。飞扬跋扈今如此，搔尽发鬖鬖。
塞垣春
作者：陆求可
朝代：清
体裁：词

霜肃秋天迥。看紫塞、西风劲。关门榆老，城头柳断，孤鸿留影。渐满川、组练申军令。清苦日、胡笳称。马萧萧、鸣未了，莲花幕底难听。回首望江南，全然是、暮云遮定。时向镜中看，都无青鬓剩。穷塞主、枕头欹着，沉吟数、戍柝寒更永。试语悲秋客，征夫愁更盛。
塞翁吟
作者：陆求可
朝代：清
体裁：词

强起凭高望，唯有落木寒鸦。曝背坐，野人嗟。远渚乱蒹葭。梅花纸帐风凄紧，楼外冷日残霞。对短景、暖炉重会，村酒频赊。堪夸。隋宫树，宵深剪彩，游上苑，春知放花。正晚去、江山似画。乘清兴、度腊藏阄，扫雪煎茶。扶馀贡玉，黍谷吹篪，寒落谁家。
声声令
作者：陆求可
朝代：清
体裁：词

幕收窗闭，天喜严寒。羲和不暖老柴关。白檀灰冷，风吹面，觉衣单。最不堪、歌罢酒阑。雪到关山。憔悴久、不曾还。泥涂濡滞客行难。天高雁远，倚阑干。泪偷弹。空半床、被冷香残。
夏云峰
作者：陆求可
朝代：清
体裁：词

路漫漫。何事间隔了、彩凤修鸾。锦瑟多时冷落，愁起无端。杜鹃声里，催不转、宝马雕鞍。生受那、风帷雨帐，五更寒。不堪带缓裙宽。倩鱼雁传书，远向关山。看过春花灿烂，秋月团圞。香闺愁绝，难得潇洒尽情欢。试说与、驰驱远客，应也心酸。
夏初临
作者：陆求可
朝代：清
体裁：词

日透丛槐，蝉鸣高柳，碧纱窗户风生。玉骨清凉，迟迟午倦钗轻。含愁斜倚银屏。看双双、蛱蝶多情。黄金槛外，湘妃帘底，不耐闲行。梦沉寒玉，灰冷炉烟，金针闲却，绣线飘零。粉慵朱懒，台前鸾镜空明。泪眼盈盈，伴孤眠、朝燕昏萤。甚炎蒸。追思往事，意冷如冰。
夜游宫
作者：陆求可
朝代：清
体裁：词

人世蛾眉新样。原来是、先成天上。薄暮楼头翘首望。曲如钩，借残阳，时一亮。月殿嵯峨壮。问此际、那边安放。桂树高高岂得长。倘有人，驾星桥，如何上。
夜行船
作者：陆求可
朝代：清
体裁：词

烟柳河桥无数。才折得、泪痕如雨。人生偏是别离多，梦飞南北东西路。念相守又几经朝暮。天涯外、任君游去。但愿秋来不寐时，也念人、相思辛苦。
大圣乐
作者：陆求可
朝代：清
体裁：词

白羽扬幡，莲花作幕，凛然先声。领七萃、星列云屯，点点轻沙堆面，令下风清。螳臂当车难恃勇，看谈笑、烽烟指顾宁。纶巾映日，轻裘行阵，不信书生。军中倚马草檄，便露布先成奏上京。好收戈韬矢，归牛放马，齐贺升平。执丑都门，献俘天阙，玉陛千官颂洗兵。黄河带，更泰山如砺，求世簪缨。
大田驿晓行
作者：陆求可
朝代：清
体裁：五言律诗

冲烟行古道，长剑伴孤征。残月晓犹白，吟虫秋愈清。气蒸知海日，潮起听江声。欲向芳洲上，褰衣撷杜蘅。
天仙子
作者：陆求可
朝代：清
体裁：词

春山历历春波浏。青衫白帢随春走。无端几日雨兼风，生僝僽。新花柳。庭前帘下常垂首。双袖了搊筝纤手。冷透了调鹦素口。金猊空爇水沉香，寒时候。愁时候。杏花村里沽村酒。
天香
作者：陆求可
朝代：清
体裁：词

蒲叶迎风，榴花照眼，天中节明朝是。五十年前，劬劳今日，曾自轻啼声试。于今老大，痛回首、灵椿早逝。树背萱花，叹履冰、半生劳瘁。制得彩衣新翠。彻寿觞、且承菽水。谆谆语儿辈，婉辞车骑。待得中秋以后，下弦月、清光照丛桂。母氏千秋，总拼一醉。
太常引
作者：陆求可
朝代：清
体裁：词

温柔乡里怪天明。奈树上、有啼莺。鸳帐莫须惊。交玉臂、怜欢有情。绿云压枕，海棠春色，同梦又同醒。起听卷帘声。问红日、三竿未曾。
太常引
作者：陆求可
朝代：清
体裁：词

肉屏风外落羲和。月姊出银河。酒价减些么。裘未敝、千钱更多。柔荑乍冻，凝脂欲裂，短鬓又婆娑。玉漏永如何。难得曙愁人放歌。
女冠子
作者：陆求可
朝代：清
体裁：词

天然色相。不许秋蟾容易、斗新妆。映雪能分白，寻花不辨霜。银瓶应细浸，粉蝶莫深藏。折向眉间贴，映鸦黄。
女冠子
作者：陆求可
朝代：清
体裁：词

风光堪爱。青天上彤云无赖。迟误了、酒缘花债。红桃翠柳，芳菲转眼，东皇颜色改。玉屑天山满，飞甲龙初败。看青楼朱幌，凝妆少妇，光生银海。更燕子休巢，莺儿裹舌，不似三春世界。骑驴客、杏花村外。浅斟低唱，帐下将军翻自在。学士风流，细烹茶、清闲潇洒。把前朝留下，双柑斗酒，围炉相对。
好事近
作者：陆求可
朝代：清
体裁：词

半额染双蛾，淡淡春山凝绿。何用落梅轻点，待张郎画足。垂珠烟溜拂云梢，一一惊郎目。卷起虾须独坐，向月休嚬蹙。
如梦令
作者：陆求可
朝代：清
体裁：词

不向篱边争秀。开在黄花前后。朵朵绿如蓝，试问陶公爱否。清瘦。清瘦。何用秋风吹透。
如梦令
作者：陆求可
朝代：清
体裁：词

芸阁灯残人静。睡鸭香销灰冷。独坐不胜情，窗外月光千顷。佳境。佳境。更有梅花弄影。
婆罗门引
作者：陆求可
朝代：清
体裁：词

山园槐序，绿阴浓处晓莺啼。冰弦声动柔荑。不觉松风入户，爽气接峰西。看清尘辟暑，倒插簪犀。湘帘乍低。怕日午、梦还迷。漫把绿熊簟卷，翡翠觞携。追凉河朔，看雨过、屋角挂虹霓。纱窗外、月满青溪。
婆罗门引
作者：陆求可
朝代：清
体裁：词

隐花裙褶，两人抬起露双钩。香尘踪迹难留。何用东昏贴地，莲瓣满朱楼。有残红软衬，一路风流。卢家莫愁。正步步、见娇羞。记取风前旋舞，掌上绸缪。魂销月下，提金缕、刬袜殿东头。喜花径、玉露初收。
婆罗门引
作者：陆求可
朝代：清
体裁：词

青青杨柳，送行人、南北东西。门前征马初嘶。慢唱阳关一曲，手捧白螺杯。不愁君远去，但恐归迟。飘然路歧。知此意、只金徽。看取双双瓦雀，对对凫鹥。波心争浴，便朝昏、那有断肠时。怎人生、惯见生离。
孤鸾
作者：陆求可
朝代：清
体裁：词

天涯回首。见满室伊威，一池杨柳。窈窕文窗，重展画眉纤手。并坐蜀罗帐底，说年来、别离长久。千种相思消尽，紫玉箫双奏。悔从前、鹿鹿风尘走。向月下花间，两眉空皱。今日相逢乐，比梦中畅否。朱楼彩鸾同跨，便何异、结缡时候。莫作长途虎兕，把鸳衾孤负。
尉迟杯
作者：陆求可
朝代：清
体裁：词

天花落。便几日、霭霭云垂阁。冻折一树梅花，剡曲高人寂寞。暖香烧尽，但频弄、鸬鹚鹦鹉杓。到今朝、重见羲和，才将寒气收却。着屐试出门庭，还只见瑶华，满眼堆着。巷口家家争扫路，被短褐、风吹赤脚。好寻个、田翁问讯，道来岁、丰年处处乐。更无端、好事儿郎，塑狮子、俨如活。
小桃红
作者：陆求可
朝代：清
体裁：词

日暖亭皋绿。桃李浑如簇。步屧寻春，一行红粉，香车金犊。更前村、窈窕旧当垆，正瓮头初熟。独酌杯行速。醉倒青山足。待得醒来，归鸦满树，疏星射目。恐明朝、阴雨陡然来，倩谁人秉烛。
小重山
作者：陆求可
朝代：清
体裁：词

五柳阴阴罩小窗。梦回残卷尽，对斜阳。谁家河朔共飞觞。销愁处、渔唱满沧浪。重坐竹方床。七轮丁缓扇，进风凉。惠山泉煮紫茸香。看新月、影落郁金堂。
小重山
作者：陆求可
朝代：清
体裁：词

野草荒藤路几弯。烟霞无远近、爱人闲。为听幽谷鸟绵蛮。登临易、不道在春山。真诀驻衰颜。王乔归去后、水云寒。千年鹤背可曾还。烧丹井，留得到人间。
少年游
作者：陆求可
朝代：清
体裁：词

沙暄野润，柳眉花眼，并作十分春。翠袖飘香，红裙映日，陌上看如云。不晴不雨，乍寒乍暖，芳草藉花裀。人醉玉楼，马嘶金埒，薄暮转城闉。
少年游
作者：陆求可
朝代：清
体裁：词

龙池出雾，石郎戴帽，雨脚半天生。阴云四合，遥峰都失，指点未分明。洒玉飞珠天弄巧，细细落空庭。清簟疏帘邀奕罢，看花柳湿盈盈。
山花子
作者：陆求可
朝代：清
体裁：词

驿使迢迢未得来。陇头春意已先回。谁引冰姿玉骨，笑颜开。舍侧单于休度曲，楼中弄玉不须媒。好共美人村店里，举金杯。
巫山一段云
作者：陆求可
朝代：清
体裁：词

皓齿全看白，朱唇一点轻。逢人常自笑盈盈。那得不关情。秋水随眸转，桃花满颊生。回鬟百媚怕倾城。掩袖不闻声。
巫山一段云
作者：陆求可
朝代：清
体裁：词

雨洗江心镜，无阳午不端。暂将飞白扇盘桓。榴大湿生寒。受水烹枭易，扬鞭躤柳难。葵花向日示人看。祗是寸心丹。
师师令
作者：陆求可
朝代：清
体裁：词

杏花风壮。村里青帘飏。酒徒结束趁晴光。新制就、春衫时样。画榼提携开步障。列高阳池上。绿云清切歌声上。对夭桃无恙。踏青天气丽人多，斗百草、风流荡漾。强整接䍦杯不放。醉后回头望。
帝台春
作者：陆求可
朝代：清
体裁：词

人潦倒。鬓华催对秋昊。春树暮云，隔断淮南，许多朋好。点点黄沙争扑面，那堪侍、板舆亲老。缀朝班，无补承明，早嗟枯槁。山渺渺。风浩浩。身似鸟，长安道。空回首乡山，接天连地，但见王孙芳草。几度梦寻南下路，雁行何处心如捣。又尘冗匆匆，问高天清晓。
庆春宫
作者：陆求可
朝代：清
体裁：词

豆蔻梢头，丁香枝上，撩人一片春光。懒绣文鸳，闲听百舌，猛添旧日愁肠。章台杨柳，东风暖、袅袅初长。红颜夫婿，远戍功名，空老沙场。金闺花貌堪伤。锦帐三年，玉箸千行。碧海银蟾，雕梁紫燕，春宵同守空房。鱼书雁帛，封题了、知有谁将。萋萋芳草，连天远近，直到渔阳。
庆春泽
作者：陆求可
朝代：清
体裁：词

瘦影横斜，暗香浮动，岭头南北皑皑。冷蕊疏枝，不消春色同回。啾嘈翠羽，参横斗落，依然月观风台。怪扬州树底何郎，洛下徘徊。佳人世外争先笑，便凌寒耐冻，早早安排。橘绿橙黄，唯君不受尘埃。海棠待聘非时节，把冰姿、独立苍苔。怕师雄梦觉罗浮，不信花开。
庆春泽
作者：陆求可
朝代：清
体裁：词

短笛一声，残星几点，遥遥旅思难禁。落尽红衣，半篱丛菊堪寻。烟鸿低度，绛河高泻，千家月下闻砧。长安行乐易蹉跎，愁到而今。莼鲈正有思归兴，记斋东竹筱，一醉沉沉。惭愧依刘，随他坐啸行吟。无情双燕抛人去，却才知、时节秋深。向床头、预检貂裘，细点黄金。
庆清朝慢
作者：陆求可
朝代：清
体裁：词

小钏香消，柔荑春暖，临风卷起红纱。妆台早开鸾镜，挽就灵蛇。旋向金盆洗，便水晶帘下抱琵琶。把纨扇，掺掺一捻，似玉无瑕。斗百草，挽晚绣，还好事一例，煮酒煎茶。莫更私书写罢，弄管吹笳。时枕芙蓉娇面，玲珑雪藕傍荷花。藏阄戏，双拳擎出，调笑秦嘉。
应天长
作者：陆求可
朝代：清
体裁：词

秋天凋万卉。但老圃寒花，亭亭霜里。三径初开，绿杞青松相倚。崇兰同吐秀，问孰肯、忘忧遗世。衰柳畔，采采芳华，柴桑新里。重阳风日美。正载酒高吟，晚霞成绮。遥对南山，金蕊斑斓铺地。煌煌清露满，摘在手、浸来杯底。扶杖去。明日篱边，落英滋味。
应天长
作者：陆求可
朝代：清
体裁：词

翠梧映日，菉竹干霄，正是朝阳佳处。渺渺高天，■隔丹山无多路。春风落，秋风去。问彩翼、几时枉顾。长江水，不断东流，荒台如故。自古叹希遇。阿阁岐山，空向画图觑。竹实无凭，便欲来仪何地住。笑鸥雁，惊鹜鹭。颍川治郡休传误。更堪疑，煮喙成胶，冰弦牢固。
应天长
作者：陆求可
朝代：清
体裁：词

黄莺唤起清明雨。一棹烟波从此去。梦何依，花无主。十二屏山遮宿雾。凤孤飞，鸾独舞。杳杳相思难度。欹着枕儿眠处。何人知别苦。
归国遥
作者：陆求可
朝代：清
体裁：词

杨柳。系得王孙金勒否。眼底一杯春酒。和泪擎在手。叹息欢情难久。关山又轻走。从今一旦别后。沈腰终日瘦。
归自谣
作者：陆求可
朝代：清
体裁：词

听蜡鼓。一国若狂分队舞。金刚力士收南亩。村前村后歌金缕。风和煦。流连不觉严寒苦。
御带花
作者：陆求可
朝代：清
体裁：词

朱朱粉粉春光好，不觉随春开尽。牡丹执友，向翠屏深处，好风传信。粉面三千，齐笑日、霓裳成阵。钩栏畔、垂垂如雪，浥露尤清润。最是凌晨，一朵朵、彻骨浓香，绰约姿韵。玉醅晚浸，更梦寐宜人，风流衾枕。艳女妖童，争折戴、水沉满鬓。琼林殿、万龙挂雨，天棘丝丝嫩。
御街行
作者：陆求可
朝代：清
体裁：词

秋风寒露滋芳草。绿满西郊道。提壶树底爱新凉。酹酒先迎少昊。莎鸡催织，流萤改火，粳稻香生早。班荆不让春光好。月里霓裳，胜十洲三岛。更东皋酿黍，南村剥枣。渔樵归晚，诗书夜读，沮溺何曾老。
御街行
作者：陆求可
朝代：清
体裁：词

远山下见秋波注。却逗出、春情绪。双双点漆似神仙，添得娇娆无数。江边交甫，墙头宋玉，侥幸逢回顾。销魂生就盈盈趣。正写照、传神处。问他青白向谁分，掷果人来频觑。相思对面，淋漓红泪，背着轻弹去。
忆帝京
作者：陆求可
朝代：清
体裁：词

水云愁锁烟鸿路。淹滞上林尺素。溪涨少莼鲈，天远多鸥鹭。寂寞蓼花滩，蓑笠渔郎渡。望不见、银蟾玉兔。更莫辨、金风珠露。晨井梧飘，晚江枫冷，惨惔巫峡连朝暮。岂有洛神来，笑展凌波步。
忆旧游
作者：陆求可
朝代：清
体裁：词

向花前布席，柳下开筵，搔首长空。云汉无留翳，见惊禽时过，远树摇风。浑如水浸楼阁，大地广寒宫。正满眼清凉，一身光彩，斜倚孤松。老子真高兴，问耳畔谁传，几处丝桐。何似临牛渚，共估船清话，申旦从容。良宵止恐负却，深意付杯中。怕明日云遮，携尊对影与谁同。
忆汉月
作者：陆求可
朝代：清
体裁：词

夜被姮娥相恼。今夜方才圆了。清光大地不能遮，多向花间树杪。停杯喧笑处，便对影、岂知衰老。新磨明镜在当中，权且将来一照。
忆王孙
作者：陆求可
朝代：清
体裁：词

广庭云汉晚昭回。珠箔银屏向夕开。新咏携谁上玉台。独徘徊。月里声声送雁来。
忆秦娥
作者：陆求可
朝代：清
体裁：词

水亭空。荷花灼灼愁薰风。愁薰风。新凉一枕，渐上帘栊。初生萤火光融融。夜来几点随西东。随西东。轻罗小扇。乱扑花丛。
忆秦娥
作者：陆求可
朝代：清
体裁：词

霜枫落。离愁挂在斜阳阁。斜阳阁。秋风禾黍，茂陵城郭。茱萸湾口西风恶。鸳鸯机上衣裳薄。衣裳薄。藁砧何在，空闺萧索。
念奴娇
作者：陆求可
朝代：清
体裁：词

中和过了，又花朝清霁，无边烟景。水绿天青归雁喜，风暖一湾渔艇。嫩柳园亭，新蒲池馆，寒尽松筠岭。楼台初启，晓来翠袖轻冷。堪爱细草芊绵，踏青丝履，转过秋千影。暗祷封姨休折损，秾李绯桃红杏。上苑金鞍，后庭玉树，都是神仙境。芳菲扑蝶，为谁良会驰骋。
念奴娇
作者：陆求可
朝代：清
体裁：词

帝城佳丽，给孤园、更有浮屠七级。旷士高标星汉近，飞起王乔双舄。少昊清秋，羲和红日，回首苍梧碧。随阳去雁，槛边阵阵回翼。遥想杜甫高岑，慈恩寺里，象教冥搜迹。今古登临同此意，暂向化城休息。作赋凭高西山头，积翠影当窗入。料他尘界，绣轩文毂相击。
念奴娇
作者：陆求可
朝代：清
体裁：词

平分秋色。正年年此日，中秋佳节。欲向姮娥相问讯，为甚今宵无月。掩尽银蟾，深藏玉兔，无处凭圆缺。繁弦急管，暮云推起千叠。纵有江上涛声，天边桂子，冷落何须说。乐事赏心，还亏得、筵上酒杯频热。愿学长鲸，千川一吸，醉上清虚阙。琼楼玉宇，谅清光不曾灭。
念奴娇
作者：陆求可
朝代：清
体裁：词

江风浩渺，把游客送到，焦山高处。指点南徐秋色里，但见丛丛烟树。野鹤闲鸥，孤云淡月，昏晓山中趣。看浮玉塔，层层光连北固。遐想昔日焦先，超然物外，抱膝歌梁甫。高节清风千载度，谁解栖幽守素。试听山僧，金钟打罢，深悔红尘误。山资须办，向云中、采芝露。
念奴娇
作者：陆求可
朝代：清
体裁：词

鸳鸯湖水，任拍天波浪，几堆飞雪。朱栱雕甍千载胜，故老为予传说。岸芷青青，汀兰郁郁，今古无分别。无情烟雨，近来因甚消灭。不须把酒长嗟，满湖犹有，一派闲风月。漫数当年吴越事，不觉酒酣心热。鹭羽穿云，渔歌裂石，冷落如秋节。莫吹玉笛，冯夷水底愁绝。
怨王孙
作者：陆求可
朝代：清
体裁：词

春光欲别。芳菲吹折。古帝魂消，寸肠成结。何事啼入深丛。恨东风。天涯潦倒人千里。深闺里。听尔愁心起。凝眸倚遍栏槛，不见催归。镜尘飞。
恋绣衾
作者：陆求可
朝代：清
体裁：词

天上星移节序催。叹行人、终年不归。逆旅严风恶劣，把乡心、吹得成灰。故园相守风情好，坐销金、共启新醅。邮亭味、空留恋，独傍徨、愁思告谁。
惜分飞
作者：陆求可
朝代：清
体裁：词

游兴春天何懒惰。能得花朝几个。若要春愁破。移春槛里开筵坐。燕燕莺莺啼向我。满院柳眠花亸。昼夜寻花卧。春光一半休闲过。
惜分飞
作者：陆求可
朝代：清
体裁：词

溱洧遗风多芍药。好订兰亭春约。曲水流觞酌。因修禊事看鱼跃。匝树花芳莺语乐。斗草东风池阁。可有金人落。水心长剑凌波托。
惜馀春慢
作者：陆求可
朝代：清
体裁：词

笑倚东窗，泥娇成困，半醉海棠初睡。轻衫暂卸，小簟平铺，更有缕金鸳被。试问南柯郡中，十二峰头，凭谁分队。想多情识得，相思征路，寻欢同寐。我欲趁、星眼朦胧，罗帏深处，摩弄桃腮玉臂。只愁梦觉，折齿投梭，此际温存无计。怎奈沾衾汗流，堆枕绿鬟，撩人容易。莫教他、留恋高唐，还倩啼莺唤起。
意难忘
作者：陆求可
朝代：清
体裁：词

草满池塘。正年时执手，惜别时光。画桥文杏细，烟渚柳丝长。蜂欲乱，蝶初狂。都为早春忙。奈寸心、缠绵往事，无限思量。天涯云树茫茫。漫登山临水，立尽斜阳。雏莺空自啭，别燕不成双。凝望处、九回肠。但梦到东墙。只索要、寻花归去，同醉高唐。
感恩多
作者：陆求可
朝代：清
体裁：词

眼前多少泪。鸿雁知人意。强攀丛桂枝。皱双眉。池上风帷月帐，断蓬飞。断蓬飞。锦字诗成，寄欢何日归。
感皇恩
作者：陆求可
朝代：清
体裁：词

谁唤两车轮，送来客邸。欲不愁时又愁起。一般好景，柳媚花娇无比。奈迷离泪眼，长如醉。别日偏多，归期空拟。问何事迟迟至此。芙蓉屏下，负却几年罗绮。玉箫空奏曲，人千里。
扫地花
作者：陆求可
朝代：清
体裁：词

含英旖旎，正晚径罗生，光风催发。猗猗九畹，任盈腰服艾，芳馨难灭。照耀春阳，不用伤心秋月。身思洁。正是灵均，纫佩时节。当门容易折。更溱洧相将，赠持心悦。凝膏煮液。近朱颜绿鬓，强如芜没。见说佳人，玉齿常含鸡舌。朱唇揭。比花香、总无差别。
拂霓裳
作者：陆求可
朝代：清
体裁：词

月团圞。琼楼玉宇净无烟。金波耿，苍茫云水远相连。湖山增皎洁，花柳斗婵娟。漾清涟。一声声、摇过采莲船。谪仙已往，空冷落、锦袍鲜。谁乘兴，骑鲸捉月上青天。清晖涵碧下，香雾岳坟前。列芳筵。愿年年、夜夜总长圆。
拜星月慢
作者：陆求可
朝代：清
体裁：词

烟草催黄，风蒲驻绿，几阵金飙刮面。蛩语猿啼，闹幽人庭院。漏声永、乂手瑶阶玉砌，唯有阑干倚遍。露白天高，看寒生翠幔。算为欢、有红裙轻艳，更休道、岁月如驰电。可奈回首生平，苦风流云散。入秋来、何地消愁叹。带移孔、瘦骨刚馀半。又那堪、辘轳声声转，晨昏不断。
捣练子
作者：陆求可
朝代：清
体裁：词

寒冰竭，火云升，空坐山亭并水亭。摇尽齐纨挥尽汗，无由赤脚踏层冰。
探春令
作者：陆求可
朝代：清
体裁：词

隔江春信问梅花，在江南山里。被东风、吹到梅花国，狂蜂蝶先来矣。看花共索春醪味。望青帘摇曳。愿倾城、世外佳人一笑，羌笛须回避。
接贤宾
作者：陆求可
朝代：清
体裁：词

销魂桥上落花红。正春雨春风。踌蹰野立，沟水一任西东。莺莺燕燕空旋绕，难留行客芳踪。但愿石尤平地起，暂时且共从容。酒盈樽，人对面，听细语喁喁。
摘得新
作者：陆求可
朝代：清
体裁：词

闰孟春。喜见月重轮。青藜双照我，读书人。一年两度正月半，踏歌频。
斗百花
作者：陆求可
朝代：清
体裁：词

乍雨乍晴天晓。轻土白沙耕早。午桥春色无边，碎锦满枝光耀。独占芳辰，点点露湿花须，树树影筛清沼。更有游丝袅。高兴争春，一队红妆来了。幕天席地，莫教叹声惊扰。不怕杯空，酒家只在村中，何用牧童相报。
斗百花
作者：陆求可
朝代：清
体裁：词

欹枕浑无心绪。愁杀春天难曙。画帘清月光斜，官舍寒梅香度。回想当年，阁上藜火初红，掌底笔花方吐。半榻闻鸡处。五柳当门，秉烛曾消酒赋。风岩月岫，梦中愿寻归路。何事今宵，黄紬被里扶头，只听闽山钟鼓。
新荷叶
作者：陆求可
朝代：清
体裁：词

绿柳红亭，安排一带离愁。浊酒清歌，宾朋几日追游。临歧近，绸缪缱绻，泪洒芳州。奈何频唤，光阴去也难留。执手凄其。如何轻上兰舟。对景缠绵，感君赠我吴钩。阳关西去，三叠罢、谁把筝搊。骊歌几曲，持归藏在高楼。
春云怨
作者：陆求可
朝代：清
体裁：词

梨花欲雪。正海棠初放，芳菲时节。莽莽天涯，江上独立，洗残花柳色。过水黄莺，衔泥燕子，碧鹳淋漓响空垤。绿草池边，青梅树下，蛙鼓偏清越。胭脂零落花裀湿。更平头鞋子，双弯空设。油壁钿车去不得。向晚西堂，滴碎乡心，布衾似铁。欹着枕头，数残更漏，杨柳芭蕉愁绝。
春从天上来
作者：陆求可
朝代：清
体裁：词

春满山家，看不尽、秾桃艳李芳华。一庭幽草，也自萌芽。萋萋直接天涯。看蓬蒿径底，有荠菜、莫便嗟呀。助诗肠，任天边秀色，深隐鸣蛙。金勒马嘶过处，甚无赖东风，吹得欹斜。送却王孙，迎来彼美，班荆且进流霞。但凄凉南浦，算风景、金谷人遐。对归鸦。露零烟绕，轻着飞花。
春光好
作者：陆求可
朝代：清
体裁：词

妆初罢，鸟关关。倚阑干。怪杀无端蜂蝶，扇驱还。一架蔷薇娇艳，金莲移向花间。折得小枝香在手，插云鬟。
昭君怨
作者：陆求可
朝代：清
体裁：词

五色鸾笺半幅。玉手银钩铁画。写字要成双。写鸳鸯。常自背人临拓。学得簪花笔法。郎到袖儿遮。露些些。
昭君怨
作者：陆求可
朝代：清
体裁：词

十日九多风雨。尽是引人愁绪。何事废清吟。为秋深。两岸丹枫冷落。一径黄花寂寞。我欲倒千钟。向新丰。
昼锦堂
作者：陆求可
朝代：清
体裁：词

红绽梅肥，绿垂笋折，风光处处关情。懊恨此身无定，泛梗飘萍。悔别溪山随马足，惭窥鬓影伴啼莺。关河远，春树暮云，时时摇乱心旌。堪惊。茅店月，青山路，多少霜迹鸡声。不信神州赤县，尽是愁城。梦中常作还乡客，醒时仍逐众人行。须知道，负却赏心乐事，急问归程。
更漏子
作者：陆求可
朝代：清
体裁：词

湘色裘，缟衣禓。雅称水仙妆饰。冰作骨，玉为胎。知应物外来。桃未开，梅先落。许尔芳姿绰约。千叶种，小莲花。宫梅定等差。
最高楼
作者：陆求可
朝代：清
体裁：词

花柳市，转眼见秋光。游兴不寻常。波心菰叶沉云黑，风中莲子落衣香。约同人，张翠幕，宴高阳。泠泠处、子猷堂上竹。萧萧处、陶潜径里菊。须相对，莫相忘。桃花扇举笙方奏，泥金带缓曲初长。尽流连，诗警策，酒颠狂。
月宫春
作者：陆求可
朝代：清
体裁：词

朱唇轻绽小樱桃。胡床夜夜娇。紫云一曲透重霄。凤凰来几遭。裂石穿云烟竹碎，梅花杨柳未曾凋。才把昭华放下，馀香应未消。
望梅
作者：陆求可
朝代：清
体裁：词

朱明开席。正荷香十里，槐阴千尺。向风亭、卷起湘帘，好箕踞科头，纳凉留客。河朔风流，每避暑、杯盘狼藉。况歌翻水调，冰贮玉壶，微闻香泽。佳人素妆莹白。看醉眠如画，纱橱笼碧。赛广寒宫里婵娟，喜琐闼南有、银蟾流魄。梦醒巫山，骤雨过、陂塘萧索。更移尊痛饮，高枕云溪永夕。
望梅花
作者：陆求可
朝代：清
体裁：词

朔风吹作十分寒。见万里、黄河生骨，彻底琉璃照远天。巧匠琢为山。但看峰峦也一般。对日便消完。
望江南
作者：陆求可
朝代：清
体裁：词

尘世事，都似梦相萦。处已只宜随日月，逢人何用费聪明。利刃断痴情。春酒熟，何事不高歌。尘网一投安乐少，醉乡深入快心多。碌碌欲如何。
望海潮
作者：陆求可
朝代：清
体裁：词

若耶一曲，西湖十里，何须太华峰头。翠叶田田，红妆冉冉，六郎近日娇羞。玉井藕香柔。更凌波步步，窈窕清幽。越女吴姬，采花轻泛木兰舟。水宫仙子遨游。任飞来飞去，野鹭闲鸥。带月夜舒，迎风昼卷，汉家别样风流。绰约待凝眸。趁良宵美酒，醉赏消愁。莫待红衣落尽，对高秋。
望远行
作者：陆求可
朝代：清
体裁：词

十二屏山曲曲遮。秋色去应赊。黄绵袄子落檐牙。岭上北枝花。寒雪霁，鹔鹴轻。水沉一缕凄清。床头蟋蟀久无声。那得重看鹤氅行。冷逼鸳鸯瓦，呵手破香橙。
望远行
作者：陆求可
朝代：清
体裁：词

深红浅紫，西园路、绿叶扶苏清晓。水边林下，午醉晨妆，粲粲不知多少。数百成丛，斜傍石榴花下，开时也随人好。尽薰风、吹得容光炫耀。倾倒。任是东西欹侧，只解对、太阳留照。蒂浅莫簪，色堪夺目，谁共牡丹相较。须信昆明铜雀，罗生疏植，朩槿如何同调。甚眼前无奈，轻谈微诮。
望远行
作者：陆求可
朝代：清
体裁：词

睡鸭香残夜似年。嘹唳征鸿满天。玉楼冻合耸鸢肩。剡溪空待子猷船。烧瑞炭。拥寒毡。几树梅花更妍。旗亭酒价十千钱。双鬟作阵要人怜。
望远行
作者：陆求可
朝代：清
体裁：词

耿耿铜壶滴漏长。虚空万籁清商。揽衣起坐碧纱窗。疏萤竹里暗偷光。明月上，广庭凉。早桂霏微远香。晓来斗转动东方，西山爽气接兰堂。
朝中措
作者：陆求可
朝代：清
体裁：词

红颜筋露大名留。一夕便千秋。湖畔岿然祠庙，行人南北凝眸。今朝舣棹，蚊雷不聚，遗恨悠悠。笑杀同行阿嫂，随人锦帐风流。
木兰花
作者：陆求可
朝代：清
体裁：词

日迟迟，风袅袅。满院莺声啼不了。梅似豆，柳如绵，枝上好花吹又少。步芳园，临小沼。春去今年何独早。送旧恨，接新愁，只恐容光容易老。
木兰花令
作者：陆求可
朝代：清
体裁：词

绿叶丛丛春意浅。也算芳菲开一遍。花如散掷紫金钱，易入时人轻薄眼。妖红小小疑桃脸。雨点风摇最娇艳。凭君唤作剪秋罗，试问秋罗谁为剪。
杏园芳
作者：陆求可
朝代：清
体裁：词

百花时节芳菲。侵晨压倒花枝。偶然行过小桃西。湿人衣。太真肺热朝朝起，朱唇吸处霏微。金人缥缈捧盘时。与云齐。
杏花天
作者：陆求可
朝代：清
体裁：词

迎春帘幕重重晓。乍扑面、东风寒峭。霜花雪树关山道。转眼王孙芳草。园林里、新莺小小。屋角外、游丝袅袅。红楼从此风光好。齐约秋千会早。
杨柳枝
作者：陆求可
朝代：清

庭前又放款冬花。荡子年年不忆家。绝塞应无新历换，空教白发老天涯。
柳含烟
作者：陆求可
朝代：清
体裁：词

花时节，听啼莺。何事春风无赖，陌头轻送远游旌。暗伤情。摇荡垂杨千万树。正是离肠断处。不如醉倒在旗亭。看青冥。
柳梢青
作者：陆求可
朝代：清
体裁：词

云外天香，月中桂子，又做中秋。一曲霓裳，三声玉笛，两度嬉游。披衣不用登楼。但花下、诗筒酒筹。恐似前番，金钱散落，醉里谁收。
柳梢青
作者：陆求可
朝代：清
体裁：词

如练澄江。百端交集，对此茫茫。雨后钟陵，烟中北固，青入篷窗。金焦顶上斜阳。浪淘尽、英雄伯王。愿汲南零，旋烹顾渚，细话兴亡。
柳稍青
作者：陆求可
朝代：清
体裁：词

细柳生烟。夭桃吐火，寒食春天。茶灶停炊，熏笼罢热，冷落榆钱。佳人争戏秋千。飘荡处、依稀半仙。一骑红尘，九门鱼钥，乐事无边。
桂枝香
作者：陆求可
朝代：清
体裁：词

秋飙短褐。渐远近千岩，寒催落叶。满眼烟凝暮紫，斧斤时节。丁丁溪径云重叠，早看星、晚肩明月。青泥充腹，石泉消渴，山风吹发。四时景、自然罗列。桃开霞艳，枫丹霜烈。逢着仙人对局，偶然争劫。薪蒸暂傍松间歇，把斧柯、回头频阅。莫教烂却，都迷尘世，求归不迭。
梅花引
作者：陆求可
朝代：清
体裁：词

露花香。露衣凉。池上芙蓉欲避霜。玩清光。玩清光。何处雁归，月明人断肠。疏钟敲醒黄昏醉。疏砧敲落黄昏泪。漏声长。漏声长。生怕梦多，薰笼闲半床。
梦扬州
作者：陆求可
朝代：清
体裁：词

好春华。却装成、芳草天涯。庭下帘前，惹得心事如麻。更孤立、临风无语，落红轻点窗纱。呢喃燕，衔泥罢，差池又向谁家。连日曾驱犊车。看娇鸟成群，呖呖啼花。妙舞清歌，断送春色堪嗟。漫天飞尽伤心絮，朱阁扃、泪眼难遮。可能把、明春丽景，今岁先赊。
殢人娇
作者：陆求可
朝代：清
体裁：词

轻暖轻寒，酿就湖头柳色。摇荡千条青欲滴。朱楼掩映，好系黄金勒。镇日里、多少燕穿莺掷。张绪当年，风流堪识。小蛮腰细东风急。三眠乍起，共波光争碧。晴陌上，不送阳关行客。
殢人娇
作者：陆求可
朝代：清
体裁：词

飞镜当空，万里无云高挂。绿粉湿、愁天易化。繁星退避，更三星低亚。凉世界、一片水晶无价。云际鸾车，山头鹤驾。折桂客、望姮娥嫁。楼台白玉，奏霓裳初罢。明入画、恐博望浮槎下。
水调歌头
作者：陆求可
朝代：清
体裁：词

一片姑苏月，还似昔时圆。不知吴王乘月，几度醉台前。我想当初行乐，惟恐琼楼玉馆，不得畅流连。醉醒弄弦管，常愿夜如年。采香径，销夏渚，快无边。歌阑舞罢，一声屧响碧云天。肯信春花秋露，转眼朝荆暮棘，犀甲散江烟。回首看西子，笑上五湖船。
水调歌头
作者：陆求可
朝代：清
体裁：词

闷坐苦炎热，何日起清凉。时时挥汗如雨，闭户懒衣裳。总有浮瓜沉李，未得冰壶雪峤，倦倒竹方床。欹枕看图画，竟日罢焚香。梦飞瀑，思露井，慕幽篁。渔歌嘹亮，不知何处浴沧浪。那得龙皮裁扇，去觅骊山下榻，一任日舒长。无奈红尘近，心地若探汤。
水龙吟
作者：陆求可
朝代：清
体裁：词

东风轻薄杨花，枝头日日催教坠。穿帘透幕，飘飖无定，风流情思。红紫同飞，芳菲并尽，南园深闭。想山巅水曲，三眠弱质，憔悴不堪扶起。学士当年可爱。到今来、盈头雪缀。沾泥落地，燕儿衔去，莺儿啄碎。少妇愁窥，儿童轻捉，都随流水。正君平、欲问青青旧样，满襟红泪。
水龙吟
作者：陆求可
朝代：清
体裁：词

广寒变作阳台，朝云暮雨姮娥隐。羽衣沾湿，霓裳罢舞，桂花香冷。水涨银河，烟迷玉兔，天悭佳景。总明皇欲试，天师幻术，恐路断、金桥引。天柱如何得到，赖知微、携尊同饮。风生屐齿，月圆谷口，清辉满岭。瑶席当空，琼卮行露，斗横参近。怕归来又是，滂沱叆叇，闭门高枕。
水龙吟
作者：陆求可
朝代：清
体裁：词

澄江点点残霞，俨然昔日真人气。偶来登眺，海天空阔，下临无地。江北江南，青山对面，晚云如髻。向天公搔首，惊人好句，索此处，高吟耳。多少梁陈旧迹，都付斜阳影里。茫茫今古，有谁认得，临春结绮。乘兴而来，不须留恋，早归休矣。怕今朝、石燕兴亡，感叹凌风飞起。
永遇乐
作者：陆求可
朝代：清
体裁：词

瑞叶飘零，瑶花淅沥，旋随风舞。暗度南楼，寒深北岭，圆璧方圭处。歌台密洒，僧寮深拥，留得袁安环堵。试凭高、一舒老眼，皓鹤白鹇失素。月明林下，梅开山上，漫道撒盐飞絮。三白虽宜，九衢欲冻，叹息贫家妇。浅斟低唱，将军称快，不见纠纠葛屦。凝望里、侵凌萱草，压欹柳树。
永遇乐
作者：陆求可
朝代：清
体裁：词

窗外啼莺，频催妆束，绿云缭绕。轻把牙梳，旋移鸾镜，委地容光耀。兰膏新沐，微闻香泽，对此温柔堪老。向妆台、挽成如虿，才称花容月貌。时兴髻子，松松堕马，好共灵蛇新巧。莫叹飞蓬，休嗟曲局，鸳帐同心好。纵令妒妇，也应怜惜，怪得萧郎颠倒。珠帘下、娇羞欲出，鸣蝉缥缈。
汉宫春
作者：陆求可
朝代：清
体裁：词

秋色无涯，正蒹葭采采，鹭羽飞飞。才见开襟楼上，露重星低。又中秋、月转银盘，槎客方归。潦水静，寒潭照影，丹枫乱点人衣。对此天清气肃，便篮舆乍登，胜地追随。看他渔舟初唱，雁阵初齐。陶然共醉，语骚人、漫赋心悲。更待那、松间黄菊，开时稳卧东篱。
江城子
作者：陆求可
朝代：清
体裁：词

亭皋十里拾残红。落花风。暖溶溶。记得年前，沽酒画桥东。憔悴今朝回首处，烟草乱，绿杨中。香车宝马绮罗丛。恨匆匆。隔帘栊。望断暮云，春树万千重。那有天边青鸟信，凭一枕，梦魂通。
江城子
作者：陆求可
朝代：清
体裁：词

画帘高卷对秋江。敞虚堂。过斜阳。芙蓉池馆，一带碧纱窗。爽气迎人山色远，晴浴鹭下双双。
江城子
作者：陆求可
朝代：清
体裁：词

红轮初上水晶屏。镜台轻。晓妆成。调得南都石黛、付卿卿。掠月横云图自有，随意画，远山青。张郎凝望笑颜生。语多情。瘦棱棱。试向菱花一照、便分明。半额不知如意否，休阁笔，为君增。
江城子
作者：陆求可
朝代：清
体裁：词

袅袅疏林映日披。低边绿刺满，欲牵衣。先后花随月令好风吹。不似蔷薇幽素泣，春接夏，抹胭脂。
江城梅花引
作者：陆求可
朝代：清
体裁：词

一天风雨菊凄凉。近重阳。竟重阳。咫尺东篱，径湿锁寒香。谁趁白衣蓑笠至，同携手，开柴门、泛羽觞。登高不得望高冈。佩绛囊。甫迎凉。项羽台边，空戏马、断雁无行。更向楼头，置酒擗羔羊。桓景家中鸡犬乐，休出户，笑仙师、费长房。
江城梅花引
作者：陆求可
朝代：清
体裁：词

钿蝉金燕内家妆。画鸦黄。掩明珰。楚楚娟娟，顾影着罗裳。眉似远山腰似柳，凌波步，欲惊鸿，洛浦旁。云踪雨迹在高唐。玳瑁床。鹊尾香。朝也暮也无别事，爱绣鸳鸯。常向天边圆月诉愁肠。青琐闼前韩寿老，何日里，对温柔，跨凤凰。
沁园春
作者：陆求可
朝代：清
体裁：词

杨柳垂堤，葡萄上架，春满南塘。却和风习习，轻云漠漠，知时灵雨，乱下高唐。斗草王孙，踏青娇女，湿透花毡对夕阳。开筵处，有蜻蜓上下，燕子颠狂。溪头双宿鸳鸯。喜春涨、平添近晓窗。更园林无数，树头红冷，枝间白嫩，洗尽残妆。好把金壶，早沽美酒，雨后看春上野航。偏成对，是蝶儿轻粉，蜂子新黄。
河传
作者：陆求可
朝代：清
体裁：词

上元风雨。补天何处。一街春水。玉楼深，宴设洞庭柑子。窗明灯影里。山棚湿透殷红紫。羞簪珥。闲杀寻灯履。广寒宫。云影中。空濛。无桥驾彩虹。
河传
作者：陆求可
朝代：清
体裁：词

春日清美，望晴空。千丈高高趁风。林花飘起满天红。相逢。相牵过苑东。当路有时飞不得。萦醉客。脉脉留春色。向深闺。闺妇悲。郎归。系他双马蹄。
河传
作者：陆求可
朝代：清
体裁：词

春生池草。暮天鼓吹，几时才了。雨馀响彻绿荷洲，井底子阳终泞淖。画堂高会空丝竹。声陆续。也似无腔曲。惊乘舆。为官乎。玄鱼。官家不识渠。
河传
作者：陆求可
朝代：清
体裁：词

银阙。银阙。碎揉黄雪。点缀秋光。中宵如雨落兰堂。天香。满衣裳。玉阶绰约天风卷。路非远。欲上清虚殿。馀花丛发小山幽。淹留。吴刚已白头。
河传
作者：陆求可
朝代：清
体裁：词

霞灿庭角，锦生墙下，的的高秋。风前雨后，入眼总觉轻柔。最风流。枝头碎点珊瑚样。霜天长。绿叶蟏蛸网。垂垂着地，宛然一段氍毹。乱红铺。
河传
作者：陆求可
朝代：清
体裁：词

青鞋布袜。春去秋来，风尘追逐。萧条愁损，颜朱鬓绿，旧欢何日续。长亭握手曾相嘱。归须速。今日空碌碌。雨窗风馆孤宿。断肠看泪烛。
河渎神
作者：陆求可
朝代：清
体裁：词

疏雨洒寒毡。西堂欹枕孤眠。休文剩骨对高天。萧条不比年前。青铜照泪如流霰。恼他避人秋燕。潘鬓不堪重见。加餐何用相劝。
河满子
作者：陆求可
朝代：清
体裁：词

淑景朝朝易过，啼痕面面争流。寒食清明都去远，风光煞是难留。苑外落红万点，伤心莫上高楼。杜宇唤醒午梦，垂杨绾住春愁。怪底年年当此际，教人蹙断眉头。说与东君知道，问他还忍归不。
河满子
作者：陆求可
朝代：清
体裁：词

珠箔风多放下，白檀灰里烧香。玉手纤纤亲检点，郁金迷迭都梁。春满床头睡鸭，浓薰被底鸳鸯。馥郁真成腻骨，氤氲岂但沾裳。不向中庭频伴月，直教勾引萧郎。那识闻歌吐气，喉间兰蕙芬芳。
法曲献仙音
作者：陆求可
朝代：清
体裁：词

小径偷闲，北窗高枕，满眼许多生意。密雨初晴，一庭新绿，渐觉上阶缘砌。谢门外、尘劳客，双屐休泥滓。窗前地。把鸳甃、时时妆点，浑俨是、深翠氍毹景致。高兴倒芳樽，便玉山、移对花际。洒扫何须，比花茵、一般风味。更罗袜如钩，过处撩人情思。
洛阳春
作者：陆求可
朝代：清
体裁：词

日月玄枵相会。冬深无奈。祗须酌酒更重裘，看松柏、冰霜外。岁暮星终寒大。朔风吹籁。好留颜色待新春，试预结、同心带。
洞仙歌
作者：陆求可
朝代：清
体裁：词

重湖叠嶂，听笙歌缭绕。处处春来闲花草。竟留他、北宋南渡天王，赏湖山、忘却旧时丰镐。杭州新度曲，桂子荷香，君臣不顾朝廷小。且相从堤畔，钓叟莲娃，行乐事、全无昏晓。任牵动、长江万古愁，险将那西湖，等闲送了。
浣溪沙
作者：陆求可
朝代：清
体裁：词

浅碧深红照眼明。画楼低处一枝横。轻轻莫动护花铃。笑捻芳华褰绣箔，有人妆罢正相迎。低声微露索花情。
浣溪纱
作者：陆求可
朝代：清
体裁：词

丛槐满径野花香。乳燕惊飞出画梁。冰肌玉骨自生凉。鹊尾炉中灰未冷，水晶箔外日偏长。浮瓜沉李坐匡床。
清商怨
作者：陆求可
朝代：清
体裁：词

小庭露重花知否。睡一溪杨柳。月里开尊，佳人闲雪藕。浴罢香来螓首。且潦倒风前残酒。疏影依人，乌鹊栖枝久。
清商怨
作者：陆求可
朝代：清
体裁：词

水莲开罢空江静。又木莲弄影，寒雁初过，胭脂霜下冷。谁使移裁菊径。把艳色、逢迎陶令。伴醉多情，西风吹未醒。
清平乐
作者：陆求可
朝代：清
体裁：词

忙呼百舌。来报芳菲节。黍谷邹阳吹律切。早晚菖蒲绾结。五原消息嫌迟。赭鞭行令无私。青帝重来巡狩，翠华芳草天涯。
清平乐
作者：陆求可
朝代：清
体裁：词

西风袅袅。吹老宫前草。一幅鲛绡都湿了。清泪不知多少。夜深月暗灯昏。庭槐乱落纷纷。莫道君王难见，有人朝夕承恩。
清平乐
作者：陆求可
朝代：清
体裁：词

覆舟山右。郁郁峰峦秀。山号鸡鸣犹似旧。那得鸡鸣时候。当年开馆山头。文章照耀千秋。试问次宗何在，闲云一片悠悠。
渔家傲
作者：陆求可
朝代：清
体裁：词

乍镇闽山尊莫上。九仙乌石都相让。削就奇峰鼍鼓样。声不放。蜀桐刻作鱼儿相。两袖天风看海涨。烟岚苍翠奇难状。浴罢凤凰池水壮。高处望。旗山西畔遥相向。
渔家傲
作者：陆求可
朝代：清
体裁：词

窗隙日光圆似镜。垂杨洗尽春情性。枝上鸟声都不定。人寂静。单衣脱帽穿花径。戏着小童敲石磬。青苔满地沾泥泞。茅屋常关栏独凭。须相迎。袈裟风动花相映。
渔歌子
作者：陆求可
朝代：清
体裁：词

钓竿轻，蓑草绿。夜深星斗随船宿。独捻须，双赤足。醉后几声新曲。妇飞蓬，儿曲局。一生占得江湖福。晚风高，春浪促。欹枕船舷睡熟。
渔父
作者：陆求可
朝代：清
体裁：词

照眼分明五月天。红芳初日淡笼烟。依翠钿，近朱颜。不怕烧残少女鬟。
渡江云
作者：陆求可
朝代：清
体裁：词

高枝方袅娜，浅深次第，花魄醉春阴。今朝登眺处，何事千红万紫不堪寻。桃蹊李径，春风过、恶劣难禁。任无情、黄莺杜宇，对此也伤心。浮沉。燕巢泥上，芳草溪边，却飘零无定。思往时、影翻帘箔，香满园林。树头落尽成秋苑，闻花叹、泪落花茵。衣袂上，有时片片相侵。
满宫花
作者：陆求可
朝代：清
体裁：词

天上云，瓶里水。此谜如何猜起。比邱误杀几多人，落得一身泥滓。若个能参无隐义。雨后朩樨香气。蒲团坐破总成空，离却蒲团才是。
满宫花
作者：陆求可
朝代：清
体裁：词

杓鸬鹚，杯鹦鹉。一簇梅花无主。乌程酒伴履霜来，醉倒松筠山坞。足冬三，忘夜五。寒即糟床歌舞。杜康城上少冰霜，卿相肯留圭组。